title: Suomen Punainen Kaarti

text: Suomen Punaisella Kaarti epävirallisena symbolina oli purkautuvaa tulivuorta esittävä kuva, joka oli kirjailtuna myös joidenkin punakaartien käyttämiin punalippuihin. Yhtenäistä asustusta ei ollut, vaikka sellaista yritettiinkin sodan kuluessa saada aikaiseksi. Taistelijat pukeutuivat siviiliasuihin, joihin tunnukseksi oli kiinnitetty punainen nauha. Aluksi se oli päähineessä, mutta maaliskuun alussa nauha määrättiin kiinnitettäväksi vasempaan hihaan. Nauhaan oli usein kirjailtuna kantajan edustaman punakaartin tunnisteet. Joillakin punakaartilaisilla oli myös venäläisiltä saatuja sotilaspukuja sekä muita varusteita. Helsingin punakaartin jäsenillä oli jopa venäläismallisia sotilaskypäriä, joita he saivat kansanvaltuuskunnan käynnissä pitämältä G. W. Sohlbergin tehtaalta.


title: Suomen Punainen Kaarti

text: Punainen kaarti käytti valkoisen armeijan tavoin pääosin Venäjän keisarilliselle armeijalle kuulunutta aseistusta. Pietarista saapui helmikuun loppuun mennessä yhteensä 35 000 kivääriä, 80 konekivääriä ja 20 tykkiä sekä runsaasti panoksia ja ammuksia. Lisäksi Tallinnasta laivattiin lähes 18 000 kivääriä ja 96 konekivääriä. Enimmillään punaisella kaartilla oli käytössä noin 100 000 kivääriä, 300 konekivääriä ja 250 tykkiä, joten miesmäärään nähden aseiden lukumäärä oli riittävä. Huoltovaikeuksista johtuen rintamilla oli kuitenkin usein pulaa ammuksista. Yleisimmin taisteluissa käytetty ase oli venäläinen sotilaskivääri Mosin-Nagant M1891 ja yleisin konekivääri Maxim. Kenttätykeillä ammuttiin pääasiassa suorasuuntauksella, koska koulutettuja tykkimiehiä ei juurikaan ollut.


title: Suomen Punainen Kaarti

text: Punaisen kaartin aselajeina olivat jalkaväki ja tykistö. Lisäksi punaisilla oli käytössään kuusi panssarijunaa sekä muutamia Venäjältä saatuja lentokoneita, joita ohjasivat venäläiset pilotit. Lentokoneita käytettiin lähinnä tiedustelutehtäviin ja niiden merkitys jäi hyvin vähäiseksi. Koska sota käytiin pääosin talvella, olivat sisävesireitin jäässä, eikä laivastoa näin ollen käytetty, lukuun ottamatta sodan viime päivinä tehtyjä evakuointeja.


title: Suomen Punainen Kaarti

text: Huoltojoukkojen ohella rintamalla toimi myös lääkintähuollosta vastannut ambulanssiosasto. Sen päälliköksi määrättiin levyseppä F. A. Hyrsky, jolla ei ollut minkäänlaista lääkintäkoulutusta. Punaiseen kaartiin värväytyneille lääkäreille maksettiin palkkaa 1 200–2 000 markkaa kuukaudessa. Lääkintäjoukkojen tunnuksena oli Geneven sopimusten mukainen punainen risti valkoisella pohjalla, minkä vuoksi ambulanssiosastosta käytettiin usein nimitystä ”Punainen risti”. Sillä ei kuitenkaan ollut mitään tekemistä varsinaisen Punaisen Ristin kanssa.


title: Suomen Punainen Kaarti

text: Suomen Punaisen Kaartin vahvuus oli liikekannallepanon alkaessa 27. tammikuuta noin 30 000 miestä, joista noin 5 000 oli aseistettuja. Punaisten oman ilmoituksen mukaan vahvuus oli tuolloin 20 000–25 000 miestä, joista aseistettuja oli vain 1 500. Samaan aikaan Pietarista oli kuitenkin junalla saapumassa Helsinkiin ja Tampereelle 15 000 kiväärin aselasti, jota jaettiin myös matkan varrella olleille punakaarteille. Helmikuun lopussa vahvuus oli noin 40 000 ja sodan loppuvaiheessa huhtikuun puolivälissä noin 75 000 miestä. Kun mukaan lasketaan vielä taisteluissa kaatuneet ja vangeiksi jääneet sekä viimeiset pakko-otot, nousi sodan aikainen kokonaisvahvus todennäköisesti yli 100 000:n miehen. Samanaikaisesti rintamalla oli enimmillään noin 34 000 miestä maaliskuun jälkipuoliskolla Tampereen puolustustaistelun ollessa käynnissä. Punaisen kaartin suurimpia yksiköitä olivat Helsingin, Tampereen ja Viipurin punakaartit sekä Pietarin suomalainen punakaarti. Lisäksi punakaartien riveissä taisteli noin 2 600 naiskaartilaista.


title: Suomen Punainen Kaarti

text: Valtaosa Suomessa olleista venäläisistä ei ollut halukas taistelemaan Suomen sisällissodassa. Punaisessa kaartissa heitä arvellaan olleen yhteensä 3 000–4 000, joista kerralla oli palveluksessa noin 1 000 miestä. Venäläisten merkitys oli suurimmillaan helmikuussa, mutta väheni olennaisesti maaliskuun aikana. Venäläiset joutuivat Saksan kanssa maaliskuun alussa solmitun rauhansopimuksen ehtojen mukaisesti poistumaan Suomesta, ja kokonaisuutena heidän apunsa jäi vähäiseksi. Eversti Svetšnikovin lisäksi korkea-arvoisimpia venäläisupsereita olivat Tampereen esikunnassa toimineet everstiluutnantti Georgi Bulatsel ja ratsumestari V. V. Vinogradov. Alempia upseereita, aliupseereita ja rivimiehiä toimi neuvonantajina ja rintamakomentajina myös muualla. Mukana oli erikoismiehiä, kuten tykistöupseereita ja tykkimiehiä, sekä konekivääri- ja viestimiehiä, joiden avulla Helsingissä käynnistettiin konekivääri- ja tykistökurssit. Venäläiset kouluttivat vastaavia erikoismiehiä myös joissakin muissa suurimmissa kaupungeissa.


title: Suomen Punainen Kaarti

text: Punaisen kaartin sodankäynti oli jaettu ”läntiseen”, ”pohjoiseen”, ”keskiseen” ja ”itäiseen rintamaan”, joista nykytutkimuksessa yleensä puhutaan valkoisten nimitysten mukaan Satakunnan, Hämeen, Savon ja Karjalan rintamina. Neljän päärintaman sisällä oli vielä useita pienempiä alueellisia rintamalohkoja. Hyökkäykset keskittyivät rautateiden varsille, koska huonojen kulkuyhteyksien vuoksi rautatiet olivat käytännössä ainoa mahdollisuus liikutella joukkoja talviaikaan. Tarkoituksena oli katkaista Vaasasta Sortavalaan kulkeva poikkiratayhteys, ja näin eristää Pohjanmaalla ja Karjalassa olleet valkoisten joukot toisistaan. Satakunnassa tarkoitus oli hyökätä valkoisten vahvimmalle tukialueelle Etelä-Pohjanmaalle, ja edelleen valkoisen Suomen pääkaupunkiin Vaasaan saakka yhdessä Pohjois-Hämeestä etenevien joukkojen kanssa.


title: Suomen Punainen Kaarti

text: Punaiset tekivät helmi–maaliskuun aikana kaksi yleishyökkäystä, joista ensimmäinen käynnistyi 21. helmikuuta ja toinen 10. maaliskuuta. Eteneminen kuitenkin pysähtyi molemmilla kerroilla nopeasti, eikä helmikuun alussa syntynyt rintamalinja juurikaan liikkunut pohjoisemmaksi. Toisen yleishyökkäyksen jälkeen valkoiset aloittivat Hämeen rintamalla oman suurhyökkäyksensä Tampereen valtaamiseksi 15. maaliskuuta. Kaupunki oli Viipurin ohella toinen punaisten sodankäynnin keskuksista, jonka menettäminen 6. huhtikuuta ratkaisi sodan lopullisesti valkoisten hyväksi. Heidän tuekseen tulleet Saksan Itämeren-divisioonan joukot nousivat maihin Hangossa 3. huhtikuuta, ja aloittivat sen jälkeen etenemisensä kohti Helsinkiä, joka vallattiin 13. huhtikuuta. Saksan liittyminen sotaan laittoi punaisen kaartin entistä ahtaammalle, ja nopeutti sodan päättymistä jopa kuukausilla.


title: Suomen Punainen Kaarti

text:
Kansanvaltuuskunta ja punaisen kaartin yleisesikunta pakenivat Helsingistä saksalaisten tieltä jo 9. huhtikuuta, ja asettuivat sodan
loppuajaksi Viipuriin. Helsingin valtauksen aikoihin punaiset alkoivat vetäytymään myös Länsi-Suomesta, jossa Pori ja Turku tyhjenivät 13.–14. huhtikuuta tuhansien punaisten paetessa kohti itää. Heihin liittyi myös Helsingistä ja Tampereelta pakenevia punaisia niin, että itään päin yritti huhtikuun puolivälin jälkeen yhteensä kymmeniä tuhansia punapakolaisia. Punaisen kaartin taistelijoiden lisäksi joukossa oli heidän perheenjäseniään sekä muita punaisia kannattaneita siviilejä. Huhtikuun loppuun mennessä saksalaiset valtasivat pääradan varren paikkakunnat Hämeenlinnaan saakka ja ottivat haltuunsa myös Lahden, jolloin punapakolaisten reitti itään sulkeutui. Viimeinen merkittävä taistelu käytiin Viipurissa huhtikuun lopussa, jonka jälkeen jäljellä olleet punakaartilaiset antautuivat saksalaisille Kymenlaaksossa 5. toukokuuta.


title: Suomen Punainen Kaarti

text: Sisällissodan taisteluja käytiin myös Ahvenanmaalla ja Turun saaristossa, sekä Neuvosto-Venäjän välisen rajan tuntumassa Itä-Lapissa ja Vienan Karjalassa, jonne Iivo Ahava perusti oman punakaartin jo helmikuun alussa. Ahavan joukot taistelivat Vienaan hyökänneitä valkoisia vastaan maalis–huhtikuun ajan, ja hän oli myös valmis iskemään heidän selustaansa Pohjois-Suomessa. Punaisen kaartin yleisesikunta ei kuitenkaan kannattanut ajatusta, vaan katsoi, että sota ratkaistaisiin Etelä-Suomen asutuskeskuksissa. Sisällissodan päätyttyä Ahavan punakaartista muodostettiin Murmanskissa maihinnousseiden brittijoukkojen alaisuudessa toiminut Muurmannin legioona.


title: Suomen Punainen Kaarti

text: Punaisen kaartin rintamatappiot olivat yhteensä noin 5 700 kaatunutta. Heistä suuri osa oli kuitenkin välittömästi antautumisen jälkeen teloitettuja, joten taistelutilanteessa kaatuneiden todellinen määrä ei ole selvillä. Haavoittuneiden määräksi on arvioitu 10 000–12 000.


title: Suomen Punainen Kaarti

text: Tampereen taistelusta lähtien valkoisten käsiin jäi kymmeniä tuhansia antautuneita punaisen kaartin taistelijoita. Heitä alettiin sijoittamaan vankileireille, joilla sodan loputtua oli yli 80 000 punaista. Vankileirien olosuhteet olivat erittäin huonot, mistä johtuen syyskuuhun 1918 mennessä nälkään, kulkutauteihin tai teloituksiin kuoli noin 12 000 vankia. Lisäksi niin sanotun valkoisen terrorin uhreina kuoli yli 8 300 miestä ja naista, joten punaisten kokonaistappioiksi muodostui noin 26 000 henkeä. Heistä kaikki eivät kuitenkaan olleet punaisen kaartin jäseniä, vaan mukana oli myös muita punaisten kannattajia sekä heidän perheenjäseniään. Vankeja päästettiin ehdonalaiseen vapauteen syyskuun 1918 puolivälistä lähtien, ja käytännössä kaikki oli vapautettu vuoteen 1921 mennessä.


title: Suomen Punainen Kaarti

text: Kaatuneet haudattiin usein joukkohautoihin taistelupaikkojen lähistölle, mutta vainajia kuljetettiin myös kotipaikkakunnilleen, jossa heille järjestettiin juhlallisia sankarihautajaisia. Esimerkiksi Helsingissä niitä järjestettiin Mäntymäellä, Tampereella Pyynikillä ja Viipurissa Papulanmäellä. Sankarihautajaisia pidettiin myös muissa punaisten hallussa olleissa suurimmissa kaupungeissa sekä joillakin maaseutupaikkakunnilla. Sodan päättymisen jälkeen valkoiset avasivat useimmat punaisten sankarihaudat, ja siirsivät vainajat syrjemmällä sijainneisiin suuriin joukkohautoihin.


title: Suomen Punainen Kaarti

text: Taisteluiden jälkeen teloitetut punakaartilaiset haudattiin yleensä merkitsemättömiin joukkohautoihin, joista viranomaiset eivät antaneet omaisille mitään tietoa. Ainoastaan osa joukkohaudoista on nykyään enää alkuperäisellä paikallaan, sillä vainajia on myöhemipinä vuosikymmeninä siirretty kirkkomailla sijaitseviin toverihautoihin. Muistomerkkejä haudoille alettiin pystyttämään yleisemmin vasta Suomen poliittisen tilanteen muututtua toisen maaimansodan päättymisen myötä.


title: Suomen Punainen Kaarti

text: Sisällissodassa surmansa saaneita punaisen kaartin jäseniä olivat muun muassa olympiapainija Tatu Kolehmainen, näyttelijä Kaarlo Kurki, kirjailijat Johannes Rajavaara ja Kasperi Tanttu sekä kansanedustajat Frans Koskinen, Efraim Kronqvist ja Sofia Hjulgrén.


title: Suomen Punainen Kaarti

text: Muita tunnettuja punakaartilaisia olivat kauppaneuvos Kalle Kaihari, muusikko Martti Jäppilä, kuvanveistäjä Jussi Hietanen, taidemaalarit Lauri Saari ja Väinö Kunnas, kirjailijat Oskar Johansson, Lauri Luoto, Kaarlo Valli ja Ragnar Nyström, näyttelijät Jalmari Parikka ja Aarne Orjatsalo, teatterinjohtajat Fred Lindholm ja Emil Luukkonen, yleisurheilun olympiamitalisti Eino Purje sekä painin olympiavoittaja Kaarlo Koskelo. Myös jatkosodan aikana vakoojana teloitettu Martta Koskinen kuului punakaartiin.


title: Suomen Punainen Kaarti

text: Useita entisiä punaisen kaartin jäseniä nousi tulevina vuosikymmeninä kansanedustajiksi. Heistä Emil Skog, Valdemar Liljeström sekä Viljo Rantala toimivat jopa ministereinä. Punaisen kaartin lääkärien joukossa oli muun muassa myöhemmin Ruotsissa maineikkaan uran tehnyt Erik Jorpes. Viimeinen punakaartin veteraani oli helsinkiläinen Aarne Arvonen, joka kuoli 111-vuotiaana tammikuussa 2009.


title: Äidin porsaat

text: Äidin porsaat () on ikivanha ruotsalainen laululeikki, joka on Skandinaviassa suosittu joululauluna. Laulu on ensi kerran äänitetty vuonna 1901. Sana "morsgris" viittaa äidin hemmottelemiin lapsiin, nykyään myös miessukupuoleen.


title: The Boring Company

text: The Boring Company on Elon Muskin vuoden 2016 lopulla perustama SpaceX:n tytäryhtiö, joka omistaa porauskalustoa ja jonka tarkoituksena on porata maanalaisia tunneleita. Musk on kertonut perustamisen syyksi Los Angelesin suurkaupungin ruuhkat ja tunneleiden olevan ratkaisu liikenneruuhkiin. Muskin mukaan maan alle voidaan porata tunneleita päällekkäin, ja tämän riittävän vaikka kuinka suuren kaupungin liikennetarpeisiin. Yritys aloitti koetunnelin poraamisen SpaceX:n tontilla Hawthornessa, Kaliforniassa. Tontti soveltui koetunnelin poraukseen koska tontilla ei tarvittu rakennuslupaa. Koetunneli oli 10 metriä leveä, 15 metriä pitkä ja 5 metriä syvä.


title: The Boring Company

text: Yritys pyrkii nostamaan kaivuunopeutta ja pudottamaan tunnelien kaivamisen kustannuksia. Elon Muskin mukaan Yhdysvalloissa ei käytetä tunnelien tekemiseen lainkaan T&K-panoksia. Yritys aikoo tehdä 8,5 metriä leveiden tunneleiden sijaan 4,25 metriä leveitä tunneleita. Tämä pudottaa tunnelin poraamisen kustannuksen kolmasosaan tai neljäsosaan. Yritys myös aikoo kasvattaa kaluston tehon kolminkertaiseksi ja asentaa kalustoon sen tarvitseman jäähdytysjärjestelmän. Yritys aikoo myös tehdä kalustosta autonomiseen toimintaan kykenevää, jolloin kalusto ei tarvitse ihmistyövoimaa. Kalusto käyttää puolet ajasta poraamiseen ja puolet ajasta tukirakenteiden asentamiseen. Yritys pyrkii tekemään poraamisesta jatkuvaa ja tukirakenteiden asentamisen tapahtuvan poraamisen kanssa samanaikaisesti. Tarkoituksena on pudottaa tunneleiden tekemisen kustannus alle kymmenesosaan.


title: The Boring Company

text: Los Angelesin kaupungilta saatu lupa antaa yrityksen jatkaa koetunnelin porausta Los Angelesin kansainväliselle lentoasemalle asti. Musk haluaisi jatkaa tunnelia lentoasemalta pohjoiseen päin Sherman Oaksiin. Yritys haluaisi kaivaa myös tunnelin Los Angelesin kaupungista länteen päin Culver Cityyn. Culver Cityn viranomaiset osoittivat huolensa siitä että yksityinen tunneli kilpaisi kaupungin joukkoliikenteen kanssa. Yritys haluaisi kaivaa tunnelin New Yorkin kaupungin ja Washington D.C:n välille. Tunnelissa kulkisi hyperloop.


title: The Boring Company

text: Yrityksen on spekuloitu kehittävän tunnelien porausteknologiaa osin maanalaisten rakenteiden rakentamiseksi Marsiin.


title: The Boring Company

text: Yritys suunnitteli varainkeruutarkoituksessa myös liekinheittimen ja myi niitä 20 000 kappaletta.


title: The Boring Company

text: Kesäkuussa 2018 Chicagon kaupunki teki sopimuksen tunnelin kaivamisesta kaupunkikeskustan ja O’Haren kansainvälisen lentoaseman välille.


title: Osmium(IV)kloridi

text: Osmium(IV)kloridi eli osmiumtetrakloridi (OsCl) on osmium- ja kloridi-ionien muodostama epäorgaaninen ioniyhdiste.


title: Osmium(IV)kloridi

text: Osmium(IV)kloridilla on kaksi eri kiderakennetta eli se on polymorfista. Matalan lämpötilan polymorfi on alkeiskopiltaan kuutiollinen ja väriltään ruskea. Korkean lämpätilan polymorfin rakenteessa osmium- ja kloridi-ionit muodostavat ketjumaisen rakenteen, jossa jokainen osmiumioni on koordinoitunut kuuteen kloridi-ioniin. Tämä polymorfi on väriltään mustaa. Osmium(IV)kloridi hydrolysoituu veden ja laimeiden happojen vaikutuksesta, mutta liukenee väkeviin happoliuoksiin ja klooriin. Aine myös reagoi kloridi-ionien kanssa muodostaen heksakloro-osmaattikomplekseja ([OsCl])


title: Osmium(IV)kloridi

text: Matalan lämpötilan polymorfia valmistetaan osmiumtetroksidin ja tionyylikloridin välisellä reaktiolla. Korkean lämpötilan osmium(IV)kloridia valmistetaan kuumentamalla osmiumia kloorin kanssa tai kuumentamalla osmiumtetroksidia ja tetrakloorimetaania kloorin läsnä ollessa.


title: Mahina

text: Mahina on maalaiskunta ja sen keskuskylä Kayesin alueen Bafoulabén piirissä Malissa. Se sijaitsee Bafingjoen varrella 6 kilometriä Bafoulabésta etelään. Kunnassa on 25 900 ja keskuskylässä 7 400 asukasta (vuonna 2009, väestölaskenta).


title: Mahina

text: Mahinan kunnan pinta-ala on 2 066 neliökilometriä. Se rajoittuu pohjoisessa Bafoulabén, idässä Oualian, etelässä Diokélin ja Koundianin, lännessä Gounfanin ja Niambian sekä luoteessa Kayesin piirin Diamoun kuntiin. Kunnan alueella virtaavat Bafing- ja Bakoyejoet.


title: Mahina

text: Kuntaan kuuluu 25 kylää. Asukkaat ovat mandinkoja, khasonkoja, bambaroita, fulbeja ja bozoja.


title: Mahina

text: Mahinan kautta kulkee Bamakon ja Dakarin välinen rautatie. Sieltä on uusi päällystetty maantieyhteys Manantaliin.


title: Mahina

text: Paikallisia elinkeinoja ovat maanviljely, karjanhoito, keräily, kalastus, kaupankäynti ja käsityöammatit. Tärkeimmät viljelykasvit ovat durra, hirssi, riisi, fonio, maissi ja vihannekset. Myytäväksi kasvatetaan maapähkinää ja puuvillaa. Kotieläimiä ovat naudat, lampaat, vuohet, aasit ja siipikarja. Mahinan tori on syrjäyttänyt kaupallisena keskuksena Bafoulabén. Siellä myydään varsinkin maataloustuotteita ja kalaa.


title: Alppihiihto talviolympialaisissa 2018

text: Alppihiihdossa kilpailtiin Pyeongchangin 2018 talviolympialaisissa 12.–24. helmikuuta Jeongseon Alpine Centressä ja Yongpyong Alpine Centressä.


title: Alppihiihto talviolympialaisissa 2018

text: Alppihiihdossa kilpailtiin yhteensä 11:ssä lajissa: viidessä miesten, viidessä naisten ja yhdessä joukkuekilpailussa. Joukkuekilpailu oli ensimmäistä kertaa mukana olympialaisissa.


title: Alppihiihto talviolympialaisissa 2018

text: Seuraavassa listassa on kaikkien 11 lajin aikataulut.


title: Alppihiihto talviolympialaisissa 2018

text: Alppihiihdossa avoimia paikkoja oli 320. Yhdestä olympiakomiteasta oli mahdollista osallistua korkeintaan 22 urheilijaa, yhden sukupuolen maksimin ollessa 14. Joukkuekilpailuun otetaan 16 maata.


title: Creighton W. Abrams Jr.

text: Creighton W. Abrams Jr. (15. syyskuuta 1914 – 4. syyskuuta 1974) oli yhdysvaltalainen kenraali. Hän valmistui West Pointin sotilasakatemiasta 1936. 1940 hän toimi kapteenina ollessaan panssarivaunukomppanian päällikkönä. Toisen maailmansodan aikana Abrams yleni everstiluutnantiksi ja toimi pataljoonan- ja rykmentinkomentajana. 1949–1951 Abrams toimi pataljoonankomentajana Yhdysvaltain Länsi-Saksaan sijoittamassa osastossa. Hän opiskeli Fort Knoxissa vuoden 1953 ja osallistui sen jälkeen Korean sotaan. 1967 hänet ylennettiin kenraaliksi. 1967]–1972 hän oli kenraali William Westmorelandin apulaiskomentaja Vietnamin sodassa. Lokakuusta 1972 kuolemaansa syyskuuhun 1974 Abrams toimi koko Yhdysvaltain asevoimien komentajana. Hän kuoli keuhkosyöpään ja hänet haudattiin Arlingtonin hautausmaalle.


title: Korntal-Münchingen

text: Korntal-Münchingen on kaupunki Saksassa Baden-Württembergin osavaltiossa. Se sijaitsee Stuttgartin luoteispuolella Ludwigsburgin piirikunnassa. Kaupungissa on 19 554 asukasta (2017). Se jakautuu kolmeen alueeseen: Korntal (väkiluku 9 859), Münchingen (8 406) ja Kallenberg (1 289).


title: Korntal-Münchingen

text: Korntal-Münchingen syntyi vuonna 1975 Korntalin ja Münchingenin yhdistyessä. Korntalista löytyy maininta jo vuodelta 1297 ja Münchingenistä vuodelta 1130.


title: Yleisluistelun maailmanmestaruuskilpailut 2015

text: Vuoden 2015 yleisluistelun maailmanmestaruuskilpailut kilpailtiin Calgaryssä, Kanadassa 7.–8. maaliskuuta 2015. Kisapaikkana oli Olympic Oval -halli. Mestaruuden voittivat alankomaalainen Sven Kramer ja tšekkiläinen Martina Sáblíková. Molemmat olivat nopeimpia kahdella pisimmällä matkalla. Kanadan Denny Morrison oli nopein miesten 500 metrillä ja Venäjän Denis Juskov 1 500 metrillä. Yhdysvaltain Heather Richardson oli paras naisten 500 metrillä ja Norjan Ida Njåtun 1 500 metrillä. Kilpailuihin osallistui 24 mies- ja 24 naisluistelijaa 18 maasta.


text: Kramerille mestaruus oli seitsemäs ja Sáblíkoválle kolmas.


title: Curling talviolympialaisissa 2018

text: Curlingissa kilpaillaan Pyeongchangin 2018 talviolympialaisissa 8.–25. helmikuuta Gangneung Curling Centreissä. Curlingissa kilpailaan ensimmäistä kertaa sekaparikilpailu. Tämän lisäksi on erikseen miesten ja naisten kilpailut.


title: Curling talviolympialaisissa 2018

text: Olympialaisiin karsittiin kahdella tavalla: karsintapisteillä vuoden 2016 ja 2017 maailmanmestaruuskilpailuista tai karsintaturnauksen kautta syksyllä 2017. Etelä-Korea sai isäntämaana automaattisesti paikan kaikkiin tapahtumiin. Karsintapisteiden kautta valittiin seitsemän maata ja karsintaturnauksen kautta kaksi maata per tapahtuma. Parisekakilpailuun pääsi seitsemän parasta karsintapisteitä kerännyttä maata vuosien 2016 ja 2017 parisekakilpailun maailmanmestaruuskisoista. Etelä-Korea sai automaattisesti paikan myös parisekakilpailuun.


title: Curling talviolympialaisissa 2018

text: Miehet:


title: Curling talviolympialaisissa 2018

text: Naiset:


title: Curling talviolympialaisissa 2018

text: Sekaparit:


title: Freestylehiihto talviolympialaisissa 2018

text: Freestylehiihdossa kilpailtiin Pyeongchangin 2018 talviolympialaisissa 9.–23. helmikuuta Bokwang Phoenix Parkissa.


text: Freestylehiihdossa sekä miehillä että naisilla oli yhteensä viisi tapahtumaa: kumparelasku, hypyt, halfpipe, skicross sekä slopestyle.


text: Menestynein maa oli neljä kultaa ja yhteensä seitsemän mitalia voittanut Kanada.


text: Seuraavassa listassa on kaikkien 10 lajin aikataulut.


text: Lihavoidut tapahtumat ovat loppukilpailuja.


text: Freestylehiihdossa avoimia paikkoja oli 282. Yhdestä olympiakomiteasta sai osallistua korkeintaan 30 urheilijaa, yhden sukupuolen maksimin ollessa 16. Yhteen lajiin voi kuitenkin osallistua vain neljä saman olympiakomitean urheilijaa. Osallistujamäärät jakautuivat lajeittain seuraavasti:


title: Otto Braun

text: Otto Braun (28. tammikuuta 1872 Königsberg, Saksan keisarikunta – 14. joulukuuta 1955 Lugano, Sveitsi) oli saksalainen sosiaalidemokraattinen poliitikko, joka toimi Preussin osavaltion pääministerinä lähes yhtäjaksoisesti vuosina 1920–1932, pääosan Weimarin tasavallan ajasta.


title: Otto Braun

text: Rautatietyöläisen poikana syntynyt Braun liittyi silloin kiellettyyn Saksan sosiaalidemokraattiseen puolueseen (SPD) vuonna 1888. Yhdessä Hugo Haasen kanssa hän perusti vuonna 1893 puolueelle Itä-Preussin alueen paikallislehden, "Volkstribünen" (myöhemmin "Königsberger Volkszeitung"), ja vuonna 1898 hänet valittiin SPD:n Itä-Preussin osaston johtajaksi. Braun valittiin vuonna 1902 Königsbergin kaupunginvaltuustoon, vuonna 1911 SPD:n valtakunnalliseen puoluejohtoon ja vuonna 1913 Preussin edustajainhuoneeseen. Marraskuun 1918 vallankumouksen myötä hänestä tuli Preussin maatalousministeri ja hänet valittiin vuonna 1919 myös Weimarin kansalliskokoukseen ja valtiopäiville.


title: Otto Braun

text: Vuonna 1920 Braunista tuli Preussin pääministeri, missä tehtävässä hän oli seuraavat 12 vuotta lukuun ottamatta lyhyitä keskeytyksiä vuosina 1921 ja 1925. Hänen hallituksensa nojasi sosiaalidemokraattien, keskustapuolueen ja liberaalin Saksan demokraattisen puolueen (DDP) yhteistyöhön. Tämä Weimarin koalitioksi kutsuttu keskustavasemmistolainen hallituspohja säilyi Preussissa vakaana paljon pitempään kuin Saksan valtakunnan hallituksessa. Braunin pääministerikaudella Preussia kutsuttiinkin ”demokratian linnakkeeksi” ("demokratische bollwerk") horjuvassa tasavallassa. Braun oli SPD:n presidenttiehdokkaana vuoden 1925 vaaleissa, joiden toisella kierroksella hän luopui keskustan ehdokkaan Wilhelm Marxin hyväksi. Huhtikuun 1932 maapäivävaaleissa Weimarin koalitio menetti lopulta enemmistönsä Preussin maapäivillä. Braunin hallitus jatkoi vähemmistöhallituksena, mutta valtakunnankansleri Franz von Papen riisui sen vallasta poikkeussäädöksellä heinäkuussa 1932 niin sanotussa ”Preussin iskussa” ("Preussenschlag"). Preussin lain mukaan Braun oli yhä laillinen pääministeri, kunnes valtakunnanpresidentti Paul von Hindenburg erotti hänet muodollisestikin kansallissosialistien valtaantulon jälkeen helmikuussa 1933. Braun pakeni maaliskuussa 1933 Sveitsiin, jossa hän asui loppuikänsä.


title: Lugalbanda

text: Lugalbanda on tärkeä hahmo sumerilaisissa taruissa ja Lugalbandan eepoksen sankari. Eeposta kutsutaan joskus myös nimellä Lugalbanda ja Enmerkar. Lugalbanda oli sumerilaisen Urukin kuningas, ja Gilgameš-eepoksessa hänet mainitaan Gilgamešin isäksi.


title: Kaukalopikaluistelu talviolympialaisissa 2018

text: Kaukalopikaluistelussa kilpailtiin Pyeongchangin 2018 talviolympialaisissa 10.–22. helmikuuta Gangneung Ice Arenaalla.


text: Seuraavassa listassa on kaikkien 11 lajin aikataulut.


text: † – A-finaalissa kilpailleet Kiina ja Kanada diskattiin, minkä seurauksena B-finaalin uudella maailmanennätysajalla voittanut Alankomaat nousi lopputuloksissa kolmanneksi.


text: Kaukalopikaluistelussa avoimia paikkoja oli 120 (60 miehille ja 60 naisille). Valinnat perustuvat kauden 2017–2018 maailmancupiin. Jos maalla oli viestijoukkue, sai se ilmoittaa viisi urheilijaa per sukupuoli. Jos maalla ei ollut viestijoukkuetta, vastaava raja oli kolme urheilijaa. Lajeista 500:lla ja 1 000:lla metrillä oli 32 paikkaa, 1 500:lla metrillä 36 paikkaa ja viestissä kahdeksan paikkaa.


title: UEFA Nations League 2018–2019 – Liiga A

text: UEFA Nations Leaguen kauden 2018–2019 liiga A:n lohkovaihe pelataan 6. syyskuuta – 30. marraskuuta 2018, ja se huipentuu kesäkuussa 2019 pelattavaan loppukilpailuun, jonka voittaja kruunataan Nations Leaguen ensimmäiseksi mestariksi. Liiga A:ssa pelaavat ilta 12 parasta joukkuetta.


title: UEFA Nations League 2018–2019 – Liiga A

text: Lohkoarvonta suoritettiin 24. tammikuuta 2018 Lausannessa, Sveitsissä.


title: Lumilautailu talviolympialaisissa 2018

text: Lumilautailussa kilpailtiin Pyeongchangin 2018 talviolympialaisissa 10.–24. helmikuuta Phoenix Snow Parkissa.


title: Lumilautailu talviolympialaisissa 2018

text: Lumilautailussa uutena lajina nähtiin big air, jonka tieltä väistyi viime olympialaisissa ollut parierikoispujottelu. Muut lajit olivat halfpipe, lumilautacross, parisuurpujottelu ja slopestyle.


title: Lumilautailu talviolympialaisissa 2018


title: Lumilautailu talviolympialaisissa 2018


title: Lumilautailu talviolympialaisissa 2018

text: Lumilautailussa avoimia paikkoja oli 258 (142 miehille ja 116 naisille). Yhdestä olympiakomiteasta oli mahdollista osallistua korkeintaan 26 urheilijaa, yhden sukupuolen maksimin ollessa 14. Yhteen lajiin oli mahdollisuus kuitenkin osallistua vain neljä saman olympiakomitean urheilijaa (big air ja slopestyle lasketaan tässä yhdeksi lajiksi). Osallistujamäärät jakautuivat lajeittain seuraavasti:


title: Mäkihyppy talviolympialaisissa 2018

text: Mäkihypyssä kilpailtiin Pyeongchangin 2018 talviolympialaisissa 8.–19. helmikuuta Alpensia Ski Jumping Centressä.


title: Mäkihyppy talviolympialaisissa 2018

text: Mäkihypyssä oli yhteensä neljä tapahtumaa: miehissä normaali- ja suurmäki sekä joukkuemäki, naisilla normaalimäen kilpailu.


title: Mäkihyppy talviolympialaisissa 2018

text: Seuraavassa listassa on kaikkien neljän lajin aikataulut.


title: Mäkihyppy talviolympialaisissa 2018

text:
Lihavoidut tapahtumat ovat loppukilpailuja.
Mäkihypyssä avoimia paikkoja oli 100 (miehille 65 ja naisille 35). Yksi olympiakomitea sai lähettää korkeintaan viisi miestä ja neljä naista: yksilökilpailuun sai kuitenkin osallistua korkeintaan neljä saman olympiakomitean urheilijaa. Valinnoissa otettiin huomioon kausien 2016–2017 ja 2017–2018 mäkihypyn maailmancupin ja Continental Cupin pisteet. Joukkuemäen kilpailuun otettiin 12 maata: mikäli tarpeeksi monella olympiakomitealla ei olisi ollut neljää miesten yksilökilpailupaikkaa, olisi niitä täydennetty tarpeeksi monen joukkueen saamiseksi.


title: Mäkihyppy talviolympialaisissa 2018

text: Etelä-Korea sai sekä miehiin että naisiin yhden paikan. Minimiehtona oli, että korealainen hyppääjä oli urallaan saanut vähintään yhden maailmancupin tai GP-pisteen, tai oli saanut Continental Cupissa pisteen kausien 2016–2017 ja 2017–2018 aikana.


title: Paul Hirsch (poliitikko)

text: Paul Hirsch (17. marraskuuta 1868 Prenzlau – 1. elokuuta 1940 Berliini) oli saksalainen sosiaalidemokraattinen poliitikko, joka toimi Preussin osavaltion pääministerinä 1918–1920.


title: Paul Hirsch (poliitikko)

text: Berliinin yliopistossa lääketiedettä opiskellut Hirsch liittyi Saksan sosiaalidemokraattiseen puolueeseen (SPD) vuonna 1892. Hänet valittiin vuonna 1900 Berliinin Charlottenburgin kaupunginvaltuustoon ja vuonna 1908 Preussin maapäiville, jossa hänestä tuli SPD:n edustajaryhmän puheenjohtaja. Vuoden 1918 vallankumouksen yhteydessä Hirsch ryhtyi 12. marraskuuta johtamaan Preussin hallitusta yhdessä vasemmistososiaalidemokraattien (USPD) Heinrich Ströbelin kanssa. Hirsch oli maaliskuuhun 1919 saakksa myös Preussin sisäministeri. Tässä ominaisuudessa hän erotti tammikuussa 1919 Berliinin poliisipäällikkönä toimineen USPD:n tukijan Emil Eichhornin, mikä oli spartakistikapinan laukaissut tapahtuma. Maaliskuussa 1919 valittu Preussin perustuslakia säätävä kansalliskokous vahvisti Hirschin pääministeriyden. Hän erosi maaliskuussa 1920 Kappin vallankaappausyrityksen jälkeen hallintoonsa kohdistuneen arvostelun vuoksi, jolloin hänen seuraajakseen tuli Otto Braun. Hirsch oli Charlottenburgin apulaispormestarina vuosina 1921–1925 ja Dortmundin pormestarina 1925–1933, kunnes uusi kansallissosialistien hallinto pakotti hänet eroamaan.


title: SEAT 124 Sport

text: SEAT 124 Sport on SEATin vuosina 1970–1975 valmistama kaksiovinen coupé-korinen automalli, joka oli lisenssillä valmistettu versio Fiat 124 Sport Coupésta.


title: SEAT 124 Sport

text: SEAT 124 Sport esiteltiin Barcelonan autonäyttelyssä 1970. Vuosien 1970–1973 mallissa oli 1,6-litrainen (111 hv) moottori, ja se perustui BC-sarjan Fiat 124 Sport Coupéen. Vuodesta 1973 lähtien tarjolla oli myös 1,8-litrainen (118 hv), ja malli uudistuksineen vastasi Fiatin CC-sarjaa.


title: Itasismi

text: Itasismi (myös "iotasismi", ) on kreikan kielen lausumisessa tapahtunut muutos, jossa yhä useammat vokaalit ja diftongit on ajan kuluessa alettu lausua -äänteenä.


title: Itasismi

text: Itasismi sai alkunsa muinaiskreikassa klassisen ja hellenistisen kauden taitteessa 300-luvulla eaa. koinee-kreikan muodostumisen yhteydessä. Ensimmäisenä -äänteen sai diftongi (alun perin ), sitten vokaali (eeta, alun perin pitkä ). Myöhemmin :ksi alettiin lausua myös diftongi (alun perin [oi]), vokaali (ypsilon, alun perin [y] tai pitkä [y:]) ja diftongi (alun perin [yi]). Laajasti ottaen itasismiin voidaan lukea myös muut samaan aikaan tapahtuneet äänteelliset muutokset: diftongin (alun perin [ai]) lausuminen [e]:nä, sekä pitkien ja lyhyiden vokaalien eron katoaminen lausuttaessa.


title: Itasismi

text: Lausumisessa tapahtuneet muutokset näkyvät myöhemmän antiikin aikaisessa kirjoitetussa tekstissä niin, että kirjoitusvirheiden määrä lisääntyi, kun vokaalit ja diftongit sekaantuivat toisiinsa. Ilmiön syntyä ja kehitystä on voitu seurata juuri kirjoitusvirheiden perusteella. Itasismi on saanut nimensä siitä, että eetan nimen lausumismuodoksi tuli ”iita”.


title: Itasismi

text: Itasismi kehittyi loppuunsa viimeistään keskiaikaisessa Bysantin kreikassa, ja nykykreikkaa lausutaan sen mukaisesti. Muinaiskreikkaa lausutaan kuitenkin yleensä (muualla paitsi Kreikassa) klassisen ääntämyksen eli niin kutsutun Erasmuksen ääntämisen (myös ”eetasismi”) mukaisesti.


title: Iota adscriptum

text: Iota adscriptum (< lat., ”viereen kirjoitettu ioota”) on nimitys muinaiskreikassa esiintyvälle ääntymättömälle mutta normaalisti näyviin merkitylle iootalle, joka esiintyy diftongissa pitkän vokaalin ("ā"), ("ē") tai ("ō") jälkeen, toisin sanoen diftongeissa ("āi"), ("ēi") tai ("ōi").


title: Iota adscriptum

text: Ioota kirjoitetaan aina "iota adscriptumina" silloin kun:Muissa tapauksissa pitkää vokaalia seuraava ioota kirjoitetaan "iota subscriptumina". Translitteraatiossa ioota jätetään yleensä pois kummassakin tapauksessa.


title: Iota adscriptum

text: "Iota adscriptumin" (samoin kuin "iota subscriptumin") merkitseminen kehittyi kreikan ortografiaan bysanttilaisella kaudella 1000-luvulla.


title: Iota subscriptum

text: Iota subscriptum (< lat., ”alle kirjoitettu ioota”; ) on muinaiskreikan polytonisessa ortografiassa käytetty diakriittinen merkki, joka esiintyy pitkän vokaalin ("ā"), ("ē") tai ("ō") alle kirjoitettuna ja näyttää pienikokoiselta iootalta: , , . Se ilmaisee tällöin diftongeja ("āi"), ("ēi") tai ("ōi").


title: Iota subscriptum

text: Ioota kirjoitetaan näissä diftongeissa "iota subscriptumina" siksi, ettei sitä näissä tapauksissa äännetä. On kuitenkin myös tapauksia, joissa pitkää vokaalia seuraava ioota kirjoitetaan näkyviin "iota adscriptumina", vaikka sitä ei tuolloinkaan äännetä. Translitteraatiossa ioota jätetään yleensä pois kummassakin tapauksessa.


title: Iota subscriptum

text: Iootan ääntäminen kyseisissä diftongeissa lakkasi muinaiskreikassa jo ennen ajanlaskun alkua, minkä seurauksena ioota lakattiin niissä vähitellen myös merkitsemästä näkyviin. "Iota subscriptumin" (samoin kuin "iota adscriptumin") merkitseminen kehittyi kreikan ortografiaan bysanttilaisella kaudella 1000-luvulla, koska iootalla on kyseisissä tapauksissa kuitenkin kieliopillista merkitystä. Sen avulla voidaan erottaa ennen kaikkea 1. ja 2. deklinaation substantiivien yksikön datiivimuoto (esim. ja ) sekä eräät supistumaverbit (esim. < ).


title: Koronis (tarke)

text: Koronis (, ”käyränokkainen”) on muinaiskreikassa käytetty diakriittinen merkki, joka osoittaa sanassa sitä, että se on muodostunut krasiksen eli kahden sanan yhteensulautumisen seurauksena. Koronis muistuttaa ulkonäöltään spiritus lenistä eli vasemmalle avautuvaa puolikaarta, ja se merkitään supistumavokaalin yläpuolelle.


title: Koronis (tarke)

text: Koronis voidaan erottaa spiritus leniksestä siitä, että se esiintyy vokaalissa sanan keskellä, ei spiritus leniksen tavoin sanan alkuvokaalissa tai alkudiftongin jälkimmäisessä vokaalissa.


title: Krasis

text: Krasis (, ”sekoittuminen”) tarkoittaa kielitieteessä kahden sanan rajakohdassa tapahtuvaa vokaalien tai diftongien yhteensulautumista hiatuksen välttämiseksi. Krasis on tyypillinen esimerkiksi muinaiskreikassa.


title: Krasis

text: Muinaiskreikassa yhteensulautuneen sanan aksentiksi tulee jälkimmäisen sanan aksentti. Tapahtuneen krasiksen merkkinä sanassa on spiritus leniksen näköinen koronis.


title: Krasis

text: Esimerkkejä:Esimerkkejä:


title: Spiritus

text: Spiritukset (< lat.; ) ovat henkosmerkkejä, joita käytetään muinaiskreikan polytonisessa ortografiassa kaikkien vokaalilla tai diftongilla alkavien sanojen alussa sekä myös rhoo () -kirjainten yhteydessä. Merkit ilmaisevat, kuuluuko sanan alkuun tai rhoon perään liittää /h/-äänteenä kuultava henkäys vai ei. Spiritukset ovat muinaiskreikan diakriittisia merkkejä yhdessä mm. painomerkkien kanssa.


title: Spiritus

text: Spirituksia on kahdenlaisia:Henkosmerkit kehittyivät heeta-kirjaimesta, ja niitä alettiin käyttää ortografiassa hellenistisellä kaudella.


title: Spiritus asper

text: Spiritus asper eli "vahva alkuhenkonen" ( tai , , ) on spiritus eli henkosmerkki, joka ilmaisee muinaiskreikassa sitä, että sananalkuisen vokaalin tai diftongin edellä tai rhoo () -kirjaimen jälkeen tulee lausua /h/-äänteenä kuultava henkäys. Muinaiskreikassa kaikissa sanoissa, jotka alkavat vokaalilla tai diftongilla, on alkutavussa aina joko spiritus asper tai henkäyksen puuttumista ilmaiseva spiritus lenis. Spiritus asper on yksi muinaiskreikan polytonisen ortografian mukaisista diakriittisista merkeistä.


title: Spiritus asper

text: Spiritus asperin merkki on oikealle avautuva puolikaari, joka merkitään kirjaimen yläpuolelle. Se on kehittynyt arkaaisen heeta-kirjaimen vasemmasta puoliskosta Ͱ sen jälkeen, kun heeta oli muuttunut eetaksi, eikä ollut enää käytettävissä /h/-äänteen merkitsemiseen. Spiritus-merkkejä alettiin käyttää ortografiassa hellenistisellä kaudella.


title: Spiritus asper

text: Spiritus asper merkitään sananalkuisen vokaalin (tai sananalkuisessa diftongissa jälkimmäisen vokaaliin) yläpuolelle, mikäli kirjain ei saa spiritus lenistä. Vokaalin ollessa iso kirjain se merkitään kirjaimen eteen. Merkki voi olla vokaalin yläpuolella tai edessä yhdessä painomerkin kanssa. Esimerkkejä:Spiritus asper merkitään aina sananalkuisen ypsilon () -kirjaimen sekä lähes aina myös sananalkuisen rhoo () -kirjaimen yläpuolelle (tai isossa kirjaimessa sen etupuolelle). Esimerkkejä:Sanan sisällä olevan kaksois-rhoon () tapauksessa merkitään useimmiten spiritus asper jälkimmäisen rhoon yläpuolelle; tällöin ensimmäinen saa spiritus leniksen (). Merkinnällä ilmaistaan siis, että /h/-äänne lausutaan jälkimmäisen rhoon jälkeen. Esimerkki:Sanojen supistumassa eli krasiksessa tapauksissa, jossa jälkimmäisessä sanassa on spiritus asper, krasiksen tuloksena syntyvässä sanassa ei ole spiritus asperia. Sen sijaan supistumavokaalia edeltävä konsonantti muuttuu aspiroiduksi vastineekseen (eli → , → , → ), mikäli mahdollista, ja supistunut vokaali saa apostrofin tai koroniksen, joka vastaa spiritus lenistä. Esimerkki:Spiritus asperin ulkoasu pienissä ja isoissa kirjaimissa ilman muita diakriitisia merkkejä tai yhdessä niiden kanssa:


title: Spiritus lenis

text: Spiritus lenis eli "heikko alkuhenkonen" (, , ) on spiritus eli henkosmerkki, joka ilmaisee muinaiskreikassa, ettei sananalkuisen vokaalin tai diftongin edellä kuuluu lausua /h/-äänteenä kuultavaa henkäystä. Muinaiskreikassa kaikissa sanoissa, jotka alkavat vokaalilla tai diftongilla, on alkutavussa aina joko spiritus lenis tai spiritus asper. Merkkiä käytetään eräissä tapauksissa myös rhoo () -kirjaimen yhteydessä. Spiritus lenis on yksi muinaiskreikan polytonisen ortografian mukaisista diakriittisista merkeistä.


title: Spiritus lenis

text: Spiritus leniksen merkki on vasemmalle avautuva puolikaari, joka merkitään kirjaimen yläpuolelle. Se on kehittynyt arkaaisen heeta-kirjaimen oikeasta puoliskosta ┤. Spiritus-merkkejä alettiin käyttää ortografiassa hellenistisellä kaudella.


title: Spiritus lenis

text: Spiritus lenistä ei tule sekoittaa samannäköiseen koronikseen, jota käytetään krasiksen merkkinä.


title: Spiritus lenis

text: Spiritus lenis merkitään aina sananalkuisen vokaalin (tai sananalkuisessa diftongissa jälkimmäisen vokaaliin) yläpuolelle, mikäli kirjain ei saa spiritus asperia. Vokaalin ollessa iso kirjain se merkitään kirjaimen eteen. Merkki voi olla vokaalin yläpuolella tai edessä yhdessä painomerkin kanssa. Esimerkkejä:Sanan sisällä olevan kaksois-rhoon () tapauksessa merkitään yleensä spiritus lenis ensimmäisen rhoon yläpuolelle, kun taas jälkimmäinen saa spiritus asperin (). Merkinnällä ilmaistaan siis, että /h/-äänne lausutaan jälkimmäisen rhoon jälkeen. Esimerkki:Spiritus leniksen ulkoasu pienissä ja isoissa kirjaimissa ilman muita diakriitisia merkkejä tai yhdessä niiden kanssa:


title: Generator zla

text: Generator zla () on venäläisen heavy metal -yhtye Arijan seitsemäs albumi, joka julkaistiin vuonna 1998.


title: Argonauta (1798)

text: Argonauta oli Espanjan laivaston vuonna 1798 vesille laskettu 80-tykkinen Montañés-luokan kaksikantinen linjalaiva.


title: Argonauta (1798)

text: Romero Landan suunnittelema alus tilattiin Ferrolista. Alus laskettiin vesille vuonna 1798.


title: Argonauta (1798)

text: Alus liitettiin kesällä 1800 Ferroliin koottuun amiraali Mazzaredon laivastoon, jolloin aluksen päällikkönä oli Don Juan Herrera. Laivaston muut alukset olivat: "San Hermenegildo", "Real Carlos", "San Fernando", "San Antonio" ja "San Agustin". Britannian kuninkaallisen laivaston kontra-amiraali Sir John Borlase Warrenin, jonka lippulaivana oli "HMS Renown", laivasto-osasto hyökkäsi kesäkuussa Ferrolissa olleen espanjalaisosaston kimppuun. Kenraaliluutnantti Sir James Pulteneyn johtamia maajoukkoja kuljettavien alusten lisäksi Warrenin osastoon kuuluivat "HMS London", "HMS Impétueux", "HMS Captain", "HMS Courageux", "HMS Amelia", "HMS Indefatigable", "HMS Amethyst", "HMS Stag", "HMS Brilliant" ja "HMS Cynthia". Maajoukot laskettiin tykkeineen maihin 25. kesäkuuta ja joukot miehittivät Ferrolia ympäröineet vuoret seuraavana aamuna. Hyökkäys kuitenkin lopulta epäonnistui ja espanjalaisalukset ja kaupunki jäivät valtaamatta.


title: Argonauta (1798)

text: Alus kuului 1801 vara-amiraali Don Juan Joaquin de Morenon laivueeseen, johon kuului viisi espanjalaista ja yksi ranskalainen linja-laivaa, kolme fregattia ja luggertti. Laivue lähti Ferrolista ja saapui 8. heinäkuuta Cadiziin, josta laivue lähti merelle seuraavana aamuna liittyen kontra-amiraali Linois'n Algercirasin edustalle ankkuroituneeseen ranskalaiseen laivueeseen. Yhdistyneeseen laivastoon kuului aiemmin mainittujen espanjalaisalusten lisäksi seitsemän ranskalaisalusta.


title: Argonauta (1798)

text: Yhdistynyt laivasto nosti 12. heinäkuuta ankkurin ja lähti merelle, missä laivasto kohtasi vielä samana iltana kontra-amiraali Sir James Saumarezin johtaman yhdeksän aluksen laivueen Cabaretan niemen edustalla. Ilta kahdeksasta osastot kohtasivat ja seuranneessa taistelussa alukset ampuivat läpi yön toisiaan. Hieman ennen puoltayötä "Real Carlos", "San Hermenegildo" ja ranskalainen "St. Antoine" irtaantuivat taistelusta. Ranskalaisalus törmäsi "Real Carlosiin", joka törmäsi palavana edelleen "San Hermenegildoon". Vaikka törmänneet alukset irtautuivat toisistaan niin hieman puolen yön jälkeen ne räjähtivät. Aluksilla olleista lähes 2 000 miehestä selvisi vain noin 300. "Argonauta" kykeni pakenemaan takaa-ajavilta brittialuksilta Cádiziin.


title: Argonauta (1798)

text: Vuonna 1805 alus oli amiraali Don Federico Gravinan lippulaivana päällikkönään Don Rafael Hore. Lisäksi alus oli kontra-amiraali Don Antonio Escañon lippulaivana, kun se makasi ankkurissa Cádizissa odottaen Villeneuven johtaman Ranskan laivaston saapumista Toulonista. Ranskalaisten saavuttua Cádizinlahdelle 8. huhtikuuta kello 16 lähtivät espanjalaiset merelle. Yhdistynyt laivasto suuntasi Länsi-Intiaan.


title: Argonauta (1798)

text: Alus osallistui Trafalgarin taisteluun.


title: Argonauta

text: Argonauta voi viitata jonkin seuraavista:


title: Portugalin ralli 1973

text: Kaudella 1973 Portugalin ralli oli kauden kolmas MM-ralli ja se ajettiin 13. maaliskuuta–18. maaliskuuta 1973 Portugalissa Estorilin ympäristössä. Osa rallin erikoiskokeista ajettiin kestopäällysteellä, vaikka pääasiallisesti kyse oli sorarallista. Rallin virallinen nimi oli TAP Rali Internacional. Vuoden 1973 kisa oli järjestyksessään seitsemäs Portugalin ralli. Tämä vuosi oli ensimmäinen, jolloin ajettiin rallin MM-sarjaa.


title: Portugalin ralli 1973

text: Kilpailussa ajettiin 32 erikoiskoetta joiden yhteispituus oli 397,50 km ja siirtymätaipaleineen rallin yhteispituus oli 2 820,40 km


title: Portugalin ralli 1973

text: Ralliin starttasi 79 autokuntaa, joista maaliin asti ajoi 23


title: Portugalin ralli 1973

text: Ryhmän 2 voittoon ajoi Francisco Romãozinho ja ryhmän 1 Mêquêpê.


title: Castellón-Costa Azaharin lentoasema

text: Castellón-Costa Azaharin lentoasema on espanjalainen lentoasema, joka sijaitsee Vilanova d’Alcolean ja Benllochin kuntien alueella, 35 kilometrin päässä Castellón de la Planan kaupungista koilliseen. Sitä käytti noin 144 000 matkustajaa vuonna 2017.


title: Castellón-Costa Azaharin lentoasema

text: Lentoaseman rakentaminen maksoi 150 miljoonaa euroa. Se avattiin maaliskuussa 2011, vaikka vielä puoli vuotta myöhemminkään kentälle ei ollut laskeutunut yhtään lentoa eikä sillä ollut edes viranomaishyväksyntää. Helmikuussa 2012 kerrottiin, että kentän kiitotietä täytyi leventää, jotta lentokoneet mahtuisivat kääntymään. Kiitotie jouduttiin lopulta rakentamaan kokonaan uudelleen.


title: Castellón-Costa Azaharin lentoasema

text: Costa Azaharin lentoasemasta on tullut Espanjan talouskriisiin osaltaan johtaneen tuhlaamisen symboli. Lentoaseman rakennuttamisesta vastannut yhtiö Aerocas käytti yli 26 miljoonaa euroa, kuudesosan lentoaseman kokonaiskustannuksista, alueen urheilujoukkueiden sponsoroimiseen. Lisäksi lentokentän sisääntulotien varrelle pystytettiin 24-metrinen patsas, joka maksoi 375 000 dollaria. Sen on usein tulkittu esittävän paikallispoliitikko Carlos Fabraa, joka oli ajamassa lentoaseman rakennushanketta. Fabraa alettiin tutkia vuonna 2012 epäiltynä korruptiosta ja veronkierrosta, ja hän sai veronkierrosta vuonna 2014 neljän vuoden vankeustuomion.


title: Castellón-Costa Azaharin lentoasema

text: Lentoasemaa käytettiin viimein ensimmäistä kertaa, kun Air Nostrumin tilauslento vei lentoaseman sponsoroiman Villarreal CF -jalkapallojoukkueen San Sebastiániin 14. tammikuuta 2015. Säännöllinen reittiliikenne alkoi kuitenkin vasta 15. syyskuuta 2015, kun Ryanair aloitti kausittaiset lennot Lontooseen ja Bristoliin.


title: Portugalin ralli 1970

text: Portugalin ralli 1970 eli virallisesti "4. Rali Internacional TAP 1970" ajettiin 2. - 5. lokakuuta. Ralli oli vuoden 1970 EM-sarjan 18. osakilpailu. Rallissa ajettiin 205,50 erikoiskoekilometriä, joista osa kestopäällysteellä. Rallissa maaliin asti ajoi 22 autokuntaa.


title: Jackman (Maine)

text: Jackman on pikkukaupunki Yhdysvaltojen pohjoisosassa Mainessa lähellä Kanadan rajaa.


title: Jackman (Maine)

text: Kaupunginjohtaja Tom Kawczynski sai potkut, kun paljastui, että hän on perustanut rasistisen New Albion -järjestön, jonka sivulla luki aikaisemmin: "Yhdysvallat pärjäisi paremmin, jos eri rotuiset ihmiset eläisivät vapaaehtoisesti erillään". Teksti hävisi kun kaupunki sai asiasta kansainvälistä huomiota.


title: Portugalin ralli 1971

text: Portugalin ralli 1971 eli virallisesti 5. Rali Internacional TAP 1971 ajettiin 5.–10. lokakuuta. Ralli oli vuoden 1971 EM-sarjan 16. osakilpailu. Rallissa ajettiin 304,50 erikoiskoekilometriä, joista osa kestopäällysteellä. Rallissa maaliin asti ajoi vain yhdeksän autokuntaa. Kilpailuun oli ilmoittautunut 125 autokuntaa.


title: Stephanie Savage

text: Stephanie Savage (s. 1969 Ottawa) on kanadalainen televisiotuottaja ja käsikirjoittaja. Hän on luonut "Gossip Girl" -televisiosarjan yhdessä Josh Schwartzin kanssa. Lisäksi he ovat olleet mukana tekemässä ohjelmia "O.C.", "Carrien päiväkirjat", "Dynastia" ja "Runaways".


title: Authi

text: Authi ("Automoviles de Turismo Hispano Ingleses") oli espanjalainen automerkki, joka syntyi British Motor Corporationin ja Nueva Montaña Quijanon yhteistyön tuloksena. Yhtiö valmisti BMC:n Austin- ja Morris-merkkien malleja Espanjan markkinoille. Authi lakkautettiin vuonna 1975 emoyhtiö British Leylandin talousvaikeuksien vuoksi ja sen tehdas myytiin SEATille. Myös General Motors oli ollut kiinnostunut tehtaan ostamisesta.


title: Clothilde

text: Clothilde (s. 22. helmikuuta 1948) on ranskalainen laulaja, joka oli aktiivisena lyhyen aikaa vuonna 1967. Hänen oikea nimensä on Élisabeth Beauvais. Hän on kirjailijan ja televisiotoimittaja Robert Beauvais’n ja näyttelijän Gisèle Parryn tytär.


title: Clothilde

text: Clothilde nauhoitti vain kaksi vinyylilevyä vuonna 1967 Jean-Yves Gaillacin sanoittamilla ja Germinal Tenasin säveltämillä kappaleilla. Born Bad Records julkaisi hänen musiikkinsa uudelleen vuonna 2013.


title: Ninsun

text: Ninsun tai Ninsuna on mesopotamialainen jumalatar, kuningas Lugalbandan vaimo ja sankari Gilgamešin äiti. Gilgameš-eepoksessa Ninsun kuvataan unien tulkitsijana. Hänen nimensä on sumerilaista alkuperää ja tarkoittaa "villien nautojen kuningatar".


title: Ninsun

text: Alun perin Ninsun on esitetty naudan hahmossa, naudan täydellisenä ilmentymänä. Villi härkä Dumuzi on perinteen mukaan hänen poikansa. Ninsun esitettiin kuitenkin myös ihmishahmoisena, ja hän saattoi synnyttää ihmisjälkeläisiä. Äitijumalattarena Ninsun muistutti Ninhursagia ja Ninliliä. Ninsun oli myös Kullabin kaupungin jumalatar.


title: Juhani Aho (liikemies)

text: Juhani Samuel Aho (26. heinäkuuta 1930 Töysä – 23. tammikuuta 2018 Espoo) oli suomalainen lääkäri ja liikemies, joka tunnettiin Rukakeskuksen perustajana ja kehittäjänä.


title: Juhani Aho (liikemies)

text: Aho opiskeli lääketiedettä Helsingin yliopistossa ja suoritti lisensiaatintutukinnon vuonna 1959. Hän sai korva-, nenä- ja kurkkutautien erikoispätevyyden 1966. Hän työskenteli 1950–1960-luvulla lääkärinä Mehiläisessä, Marian sairaalassa ja HYKSissä sekä Ilmavoimien palveluksessa ylilääkärinä 1966–1990. Hän hoiti myös lukuisia luottamustehtäviä muun muassa Duodecimin varainhoitajana ja Akavan hallituksen jäsenenä. Sotilasarvoltaan Aho oli lääkintäeversti.


title: Juhani Aho (liikemies)

text: Ahosta tuli Rukakeskuksen hiihtokeskusyhtiön pääomistaja vuonna 1972.


title: Azoreiden ralli 2012

text: Azoreiden ralli 2012, viralliselta nimeltään "47. SATA Rallye Açores 2012" oli IRC-rallisarjan avauskilpailu vuonna 2012. Ralli oli samalla 10-kertoiminen Etelä-Euroopan Ralli Cupin avauskilpailu sekä Portugalin mestaruussarjan avauskilpailu. Ralli ajettiin nimensä mukaan Portugalille kuuluvien Azoreiden saarella keskuspaikkanaan Ponta Delgada 23. - 25. helmikuuta. Ralli ajettiin kokonaan soralla ja sen pituus oli 177,56 EK-kilometriä.


title: Azoreiden ralli 2012

text: Kilpailuun ilmoittautui 38 autokuntaa joista maaliin pääsi 18.


title: Ohjaskelkkailu talviolympialaisissa 2018

text: Ohjaskelkkailussa kilpailtiin Pyeongchangin 2018 talviolympialaisissa 10.–15. helmikuuta Alpensia Sliding Centressä.


text: Ohjaskelkkailussa oli yhteensä neljä tapahtumaa: miesten ja naisten yksilökilpailun lisäksi oli pari- ja joukkuekilpailu.


text: Seuraavassa listassa on kaikkien neljän tapahtuman aikataulut.


text: Lihavoidut tapahtumat ovat loppukilpailuja.


text: Ohjaskelkkailuun hyväksyttiin 110 urheilijaa, joista 40 olimiehiä ja 30 oli naisia. Etelä-Korealle oli varattu paikat miesten ja naisten kilpailuun sekä parikilpailuun. Yhdestä olympiakomiteasta sai osallistua yksilökilpailuun korkeintaan kolme urheilijaa, parikilpailuun kaksi paria ja yksi joukkue joukkuekilpailuun.


text: Paikat olympialaisiin jaettiin rankinglistan perusteella, jotka perustuivat tuloksiin 1. heinäkuuta 2016 ja 31. joulukuuta 2017 välisenä aikaana.


title: Fosston

text: Fosston on kaupunki Polkin piirikunnassa Minnesotassa Yhdysvalloissa. Kaupungin väkiluku vuoden 2016 arvion mukaan oli 1 499.


title: Fosston

text: Yhdysvaltain väestönlaskentaviraston mukaan Fosstonin pinta-ala on yhteensä 4,43 neliökilometriä, josta 4,38 neliökilometriä on maata ja 0,05 neliökilometriä vettä.


title: Rene Rinnekangas

text: Rene Rinnekangas (s. 25. syyskuuta 1999 Iisalmi) on suomalainen lumilautailija.


title: Rene Rinnekangas

text: Lumilautailun maailmancupissa Rinnekangas kilpaili ensimmäisen kerran Mammothissa tammikuussa 2016 sijoittuen siellä slopestylessa 25:nneksi ja halfpipessa 26:nneksi. Helmikuussa 2017 hän sijoittui samassa paikassa slopestylessa viidenneksi. Parhaimmillaan hän on ollut maailmancupissa neljäs Snowmassin slopestylessa tammikuussa 2018. Hän sijottui slopestylessa toiseksi X Games -kilpailussa tammikuussa 2019.


title: Rene Rinnekangas

text: Vuoden 2016 nuorten talviolympialaisissa Kvitfjellissä Rinnekangas saavutti pronssia slopestylessa. Sierra Nevadan MM-kilpailuissa 2017 hän oli slopestylessa 14:s ja big airissa 54:s. Suomen-mestaruuskilpailuissa hän on saavuttanut yhden mitalin; hopeaa slopestylessa 2016.


title: Rene Rinnekangas

text: Rinnekangas valittiin Suomen joukkueeseen Pyeongchangin olympialaisiin 2018, missä hän kilpaili slopestylessa ja big airissa.


title: Rattikelkkailu talviolympialaisissa 2018

text: Rattikelkkailussa kilpaillaan Pyeongchangin 2018 talviolympialaisissa 18. – 25. helmikuuta Alpensia Sliding Centressä.


text: Rattikelkkailussa on yhteensä kolme tapahtumaa: miesten ja naisten kaksikot sekä miesten nelikko.


text: Nigeria osallistuu ensimmäistä kertaa talviolympialaisiin, kun maa sai paikan rattikelkkailun naisten kaksikkoon. Kyseessä on myös ensimmäinen kerta, kun afrikkalainen maa osallistuu olympialaisissa rattikelkkailuun.


text: Seuraavassa listassa on kaikkien kolmen tapahtuman aikataulut.


text: Isäntämaa Etelä-Korealle on varattu paikka kaikkiin tapahtumiin. Miesten kaksikkoon otetaan 29 paria, miesten nelikkoon 29 joukkuetta ja naisten kaksikkoon 19 paria. Miehiä on näin ollen 130 ja naisia 40. Miehissä kolmella maalla saa olla kolme joukkuetta yhdessä tapahtumassa, kuudella maalla kaksi ja viidellä yksi joukkue per tapahtuma. Naisissa vastaavasti kahdella maalla saa olla kolme paria, neljällä maalla kaksi paria ja kahdella maalla yksi pari. Paikat jaettiin 14. tammikuuta 2018 olevan rankinglistan perusteella.


title: Formula 3000 Unkarin Grand Prix 2002

text: Formula 3000 Unkarin Grand Prix 2002 oli Formula 3000 -kauden 2002 kymmenes osakilpailu, joka ajettiin 17. elokuuta Hungaroringin moottoriradalla Unkarissa. Kilpailu ajettiin Formula 1:sten Unkarin GP:n ohessa.


title: Formula 3000 Belgian Grand Prix 2002

text: Formula 3000 Belgian Grand Prix 2002 oli Formula 3000 -kauden 2002 11. osakilpailu, joka ajettiin 31. elokuuta Circuit de Spa-Francorchamps’n moottoriradalla Belgiassa. Kilpailu ajettiin Formula 1:sten Belgian GP:n ohessa.


title: Terbiumgalliumgranaatti

text: Terbiumgalliumgranaatti (TGG, TbGaO) on keinotekoinen silikaattimineraali joka kuuluu granaattien ryhmään. Se sisältää harvinaista maametallia terbiumia sekä puolijohde galliumia. Tämä rakenne toimii Faradayn ilmiöön perustuvana Faraday rotaattorina, jota käytetään optisena erottimena lasertekniikassa. TGG:llä on korkea Verdetin vakio (-40 rad·Tm 1 064 nm ja -134 rad·Tm 632 nm alueella), mikä on noin kaksi kertaa suurempi kuin terbiumilla doupatulla lasilla. Materiaali myös kestää hyvin laserien tuottamaa tehoa vaurioitumatta.


title: Skeleton talviolympialaisissa 2018

text: Skeletonissa kilpailtiin Pyeongchangin 2018 talviolympialaisissa 15.–17. helmikuuta Alpensia Sliding Centressä.


title: Skeleton talviolympialaisissa 2018

text: Skeletonissa oli kaksi tapahtumaa, miesten ja naisten kilpailu.


title: Skeleton talviolympialaisissa 2018

text: Seuraavassa listassa on molempien tapahtumien aikataulut.


title: Skeleton talviolympialaisissa 2018

text: Lihavoidut tapahtumat ovat loppukilpailuja.


title: Skeleton talviolympialaisissa 2018

text: Etelä-Korealle oli varattu paikka sekä miesten että naisten kilpailuun. Näiden lisäksi miesten kilpailuun jaettiin 29 paikkaa ja naisten kilpailuun 19 paikkaa, jolloin osallistuja on yhteensä 50. Maakohtaisia rajoituksia oli sekä miesten että naisten kilpailussa. Miehissä kolme maata sai lähettää kolme urheilijaa, kuusi maata kaksi urheilijaa ja viisi maata yhden urheilijan. Naisissa vastaavasti kaksi maata sai lähettää kolme urheilijaa, neljä maata kaksi urheilijaa ja kaksi maata yhden urheilijan. Paikat jaettiin 14. tammikuuta 2018 olevan maailmanrankingin perusteella.


title: Skeleton talviolympialaisissa 2018

text: Kisoihin osallistui 50 urheilijaa 21:sta eri maasta: osallistujien lukumäärä ilmoitettu sulkeissa maan perässä.


title: Formula 3000 Italian Grand Prix 2002

text: Formula 3000 Italian Grand Prix 2002 oli Formula 3000 -kauden 2002 12. ja viimeinen osakilpailu, joka ajettiin 14. syyskuuta Monzan moottoriradalla Italiassa. Kilpailu ajettiin Formula 1:sten Italian GP:n ohessa.


title: Pesäpallon naisten Mestaruussarjan kausi 1962

text: Pesäpallon naisten Mestaruussarjassa kaudella 1962 pelattiin yhdeksän joukkueen yksinkertainen sarja, jonka perusteella määräytyivät suoraan lopulliset sijoitukset.


text: Joensuu ja Lapua putosivat sarjasta.


text: Mestarit: Marjatta Lepistö, Tuula Salonen, Anja Ilonen, Anja Niemi, Sirpa Ikonen, Terttu Kämäräinen...


title: Air Florida

text: Air Florida oli yhdysvaltalainen halpalentoyhtiö, joka perustettiin syyskuussa 1971. Yhtiö aloitti toimintansa 1972.


title: Air Florida

text: Air Florida lakkautettiin vuonna 1984.


title: Air Florida

text: Air Floridan laivastoon kuului 1984:


title: Nepalin historia

text: Nepalin valtio syntyi 1700-luvun puolivälissä, kun Gurkhan kuningas Prithvi Narayan Shah valtasi Malla-hallitsijoiden kuningaskunnat ja perusti Nepalin kuningaskunnan. Shah-dynastia laajensi valtakuntaansa Kathmandun laaksosta itään ja länteen, kunnes lopulta Intiaa hallinneet britit pysäyttivät Nepalin laajenemisen vuosina 1814-1916 käytyjen taistelujen jälkeen. Tällöin muodostuivat myös ne rajat jotka Nepalilla nykyisinkin on.


title: Nepalin historia

text: Sisäisten valtataistelujen jälkeen maassa kaappasi vallan vuonna 1846 Jung Bahadur Rana, jonka perustama Rana-dynastia hallitsi maata sadan vuoden ajan. Ranojen diktatuurin aikana Nepalin kuningas oli vain maan julkinen keulakuva, perinnöllisen pääministerin pitäessä todellista valtaa. Rana-diktatuuri kukistui vuonna 1951 ja maassa palattiin lyhyen demokratiakokeilun jälkeen takaisin monarkiaan.


title: Nepalin historia

text: 1990-luvulla maassa alettiin vaatia demokratiaa yhä äänekkäämmin. Maa ajautui sisällissotaan, joka kesti kymmenen vuotta. Maan viimeinen kuningas Gyanendra syrjäytettiin vallasta vuonna 2008 ja Nepalin kuningaskunnasta muodostettiin liittovaltio. Samalla sai päätöksensä Nepalia yli 250 vuotta hallinnut Shah-dynastia.


title: Nepalin historia

text: Kathmandun laaksosta löytyneet muinaiset työkalut kertovat alueen olleen asuttuna jo muinaisajoista asti, mutta varhaishistorian tutkimus etenee hitaasti. Kirjallisia merkintöjä on intialaisissa lähteistä vasta ensimmäiseltä vuosituhannelta ennen ajanlaskun alkua. Intialaisen eepoksen Mahabharatan mukaan alueella asuivat tuolloin kirātat, joiden jälkeläisiä elää edelleen Nepalin itäosassa. Toiset esihistoriasta kertovat legendat kertovat kiratojen olleen alueen hallitseva väestöosa, jolla oli ylivalta karjataloudesta elantonsa saavaan abhiraheimoon nähden. Nämä lähteet ovat yhteneviä siinä että maan alkuperäisväestö oli todennäköisesti etnisesti tiibetiläis-burmalaista alkuperää ja he asuivat nykyisen Nepalin alueella 2500 vuotta sitten. Väestö asui poliittisesti järjestäytymättömissä pienissä siirtokunnissa.


title: Nepalin historia

text: Merkittävät poliittiset muutokset tapahtuivat arjalaisten levittäydyttyä luoteisen Intian alueelle vuosien 2000 eaa. ja 1500 eaa. välillä. Heidän kulttuurinsa oli levinnyt koko Pohjois-Intian alueelle ensimmäsen vuosituhannen eaa. aikana. Arjalaiset muodostivat monia valtakuntia, jotka olivat jatkuvasti sotatilassa. 500-luvulla eaa. Kauppapaikkojen ympärille alkoi kasvaa kosmopoliittisia yhteiskuntia, jotka olivat kauppareittien välityksellä yhteydessä Etelä-Aasiaan. Indo-Gangesin tasangon reuna-alueella, Tarain alueella, pienimmät valtakunnat, valtioliitot tai heimot kasvoivat, sillä ne saivat osansa kaupankäynnin mahdollisuuksista ja ne joutuivat kohtaamaan suurempien kuningaskuntien taholta tulevan uhan. Todennäköisesti tällä ajanjaksolla indoarjalaisia kieliä puhuneet Khasi-kansat laajensivat elinpiiriään nykyisen Länsi-Nepalin alueelle.


title: Nepalin historia

text: Yksi ensimmäisistä Tarain alueen valtiomuotoisista yhteiskunnista oli Shakya-heimo, jonka pääkaupunki oli ilmeisesti Kapilavastu, lähellä nykyistä Nepalin ja Intian rajaa. Klaanin tunnetuin jäsen on Siddhartha Gautama, prinssi joka hylkäsi ylellisen elämäntavan ja lähti etsimään olemassaolon merkitystä. Hänet tunnettiin myöhemmin buddhana ja buddhalaisuuden perustajana.


title: Nepalin historia

text: Maurya-valtakunta oli muinaisen Intian valtakunnista mahtavin niin poliittisesti kuin sotilaallisestikin. Se oli laajimmillaan kuningas Ašokan valtakaudella 268-231 eaa. jolloin sen vaikutusvalta kattoi lähes koko nykyisen Intian ja ulottui lännessä nykyisen Afganistanin alueelle saakka. Ei ole todisteita siitä, ulottuiko sen valta nykyisen Nepalin alueelle, mutta joka tapauksessa Maurya-valtakunnan olemassaolo vaikutti Nepalin historiaan. Ašoka omaksui buddhalaisuuden ja hänen aikanaan sen uskotaan levinneen Kathmandun laaksoon ja koko Nepalin alueelle. Maurya-valtakunnan ajoilta on peräisin myös hallintojärjestelmä, jossa kuningas oli poliittisen järjestelmän oikeutettu keskipiste.


title: Nepalin historia

text: Maurya-vallan rappeuduttua toisella vuosisadalla eaa. pohjoinen Intia hajosi useaan pieneen hallintokeskukseen. Kauppasuhteet muualle Aasiaan ja Euroopan suuntaan kuitenkin säilyivät, mutta nykyisen Nepalin alue oli ilmeisesti kaukana tästä kaupallisesta verkostosta. Gupta-valtakunta yhdisti Pohjois-Intian jälleen yhden hallinnon alaisuuteen 300-luvulla jaa. Gupta-dynastian suurin valloittaja Samudragupta, joka hallitsi noin vuosina 353-373, väitti että Nepalin valtias maksoi Gupta-valtakunnalle veroja. Ei kuitenkaan tiedetä, kuka tämä valtias olisi ollut, ja mitä aluetta hän olisi hallinnut jos hän todella oli Guptien vasalli. Gupta-ajalla Nepalin kieli ja kulttuuri sai kuitenkin vaikutteita pohjoisintialaisesta kulttuurista.


title: Nepalin historia

text: 400-luvulla Nepalin alueella vaikuttivat Licchavihallitsijat, jotka alkoivat kirjata tietoja maan politiikasta, yhteiskunnasta ja taloudesta. Licchavit olivat hallitseva suku, joka tunnetaan myös varhaisissa Buddhan ajan Intian legendoissa. Licchavit olivat Kathmandun laaksossa tukikohtaansa pitävä dynastia, ja he johtivat ensimmäisen nepalilaisen valtion kasvua. Myös eteläisen naapurimaan Gupta-dynastian perustaja oli naimisissa Licchavi-prinsessan kanssa.


title: Nepalin historia

text: Varhaisimmat maininnat Licchaveista ovat peräisin vuodelta 464, ja ne mainitsevat kolme edeltävää hallitsijaa, mikä viittaa siihen että Licchavi-dynastia alkoi 300-luvun lopulla. Viimenen Licchavi-kirjoitus on vuodelta 737. Kirjoitukset ovat sanskritiksi, mikä oli Pohjois-Intiassa käytetty kieli. Licchavien valta oli vahvasti intialaisvaikutteinen poliittisesti ja kulttuurillisesti. Kuninkaalla oli absoluuttinen valta, mutta hän puuttui vain vähän alamaistensa sosiaaliseen elämään. Elantonsa kansa sai maanviljelystä, he kasvattivat riisiä ja muita jyviä, joita tuotettiin kuninkaallisen, tai muiden merkittävien sukujen tai munkkien tarpeisiin. Alue jakaantui hallinnollisesti kyläyhteisöihin, jotka ryhmiteltiin suuremmiksi yksiköiksi. Valtakunta rajoittui maantieteellisesti Kathmandun laaksoon ja muutamaan naapurilaaksoon. Licchavi-ajan hallintorakennuksia tai palatseja ei ole säilynyt meidän päiviimme asti. Yksi Licchavien ajan merkittävimmistä perinnöistä on buddhalaisuuden leviäminen Tiibetiin ja Keski-Aasiaan kauppiaiden ja lähetyssaarnaajien mukana.


title: Nepalin historia

text: Licchavi-dynastian rappeutumisen jälkeinen aikakausi on Nepalin historian vähiten tunnettu ajanjakso. Tältä ajalta on vain muutamia kaiverrettuja lähteitä, jotka täydentävät uskonnollisten kirjoitusten päivämääriä. Todennäköisesti Kathmandun laakso ja sen viereiset laaksot pysyivät yhtenä poliittisena yksikkönä, vaikka alueella käytiinkin valtataisteluja merkittävien klaanien välillä. Uskonnollisten järjestöjen kirjaukset lahjoituksista on päivätty vuodelle 879, mikä viittaa uuden dynastian perustamiseen. Säilyneet asiakirjat ovat osoittaneet että samalla siirryttiin sanskritin kielestä newarin kieleen.


title: Nepalin historia

text: Suurin Nepaliin kohdistuva valta tuli edelleen etelästä, nykyisen Intian Biharin osavaltion alueella sijainneelta Mithilan alueelta. Nykyisen Intian Karnatakan osavaltion alueelta lähtöisin olevan Chalukya-dynastian sotapäälliköt ottivat Mithilan hallintaansa. Yksi heidän sotapäälliköistään perusti Terain alueelle pääkaupungin vuonna 1097, mistä käsin käynnistettiin hyökkäyksiä Nepaliin, joiden ansiosta Chalukya-dynastia väitti hallitsevansa Nepalia. Tällä ei kuitenkaan ole ollut huomattavaa vaikutusta Nepalin historiaan. 1100-luvun lopulla Nepalin kuningasta kutsuttiin nimellä Somesvaradeva, mikä oli Chalukya-kuninkaiden nimi, mikä viittaisi poliittiseen yhteyteen intialaishallitsijoiden kanssa. Ennen hänen kautensa loppua on näyttöä poliittisesta kaaoksesta ja valtaistuintaistelusta.


title: Nepalin historia

text: Tällä ajanjaksolla tapahtui myös syvällisiä muutoksia maan uskonnollisessa järjestelmässä. Buddhalaisen yhteisön sisällä munkkien ja luostarien rooli muuttui hitaasti mutta radikaalisti. Varhainen buddhalaisuus oli perustunut munkkien ja nunnien selibaattiin ja meditointiin, jotka olivat vetäytyneet maailmasta omiin elinympäristöihinsä. Koska rituaalisempi Vajrayana-buddhalaisuus laajeni, kasvoi näkemyserot suuntauksen opettajien ja tavallisten bhikkhu-munkkien välillä. Tämä johti siihen että korkeampiarvoiset opettajat ottivat luostarit haltuunsa ja hallinnoivat luostarin varoja. Luostareista tuli sosiaalisia ja taloudellisia keskuksia, jotka toimivat työpajoina ja huoneistoina sekä pyhäkköinä. Nämä roolit ovat yhä ennallaan.


title: Nepalin historia

text: 1100-luvun alussa Nepalin merkittävät hallitsijat alkoivat käyttää itsestään nimitystä "malla", mikä tarkoitti vahvaa henkilöä. Malla-dynastian aikana vahvistui Kathmandun laakson merkitys Nepalin polittisena, kulttuurillisena ja taloudellisena keskuksena. Aika ei ollut poliittisesti vakaata, vaan Nepalissa ja sen ympärillä tapahtui merkittäviä mullistuksia. 1200-luvulla turkkilaissukuiset muslimit perustivat Delhin sulttaanikunnan Nepalin eteläpuolelle ja 1300-luvulla he laajensivat valtaansa Intian pohjoisosassa. Tänä aikana Intian valtakunnat joutuivat sotaan Delhiä vastaan, ennen kuin ne lopulta kukistuivat Delhin vallan alle. Tämä johti myös mullistuksiin Nepalissa ja sen lähialueilla. Nykyisessä Länsi-Nepalissa, Jumlan laaksossa, syntyi erillinen Malla-dynastia, jota ei pidä sekoittaa Kathmandussa hallitsevaan dynastiaan. Nämä Khasa-Malla dynastian kuninkaat laajensivat valtaansa Tiibetin länsiosiin ja tekivät ryöstöretkiä Malla-dynastian hallitsemaan Kathmandun laaksoon vuosina 1275-1335. Pahimman tuhon Kathmandun laakso koki kuitenkin vuosina 1345-1346, kun Bengalin sulttaanikunnan hallitsija Shamsuddin Ilyas Shahin joukot hyökkäsivät Kathmanduun, ryöstivät sen ja tuhosivat kaikki pyhäinjäännökset. Yksikään Kathmandussa nykyisin oleva rakennus ei ole ollut olemassa ennen bengalilaisten ryöstöretkeä.


title: Nepalin historia

text: Varhaisen malla-kauden aikana monet kaupungit kasvoivat, joista tuli myöhemmin Kathmandu, Patan ja Bhaktapur. 1300-luvulla merkittäväksi kuninkaaksi nousi Jayasthitimalla, joka hallitsi Patanista käsin. Vuosisadan loppuun mennessä hänen vallassaan oli koko laakso ja sen lähiympäristö, mutta valta ei kuitenkaan ollut absoluuttinen, sillä alueella vaikutti Kiinan Ming-dynastian vaikutusvalta. Jayasthitimallaa pidetään kuitenkin uskonnollisissa dharmaan perustuvissa oppikirjoissa ensimmäisen Nepalin lain kokoajana.


title: Nepalin historia

text: Jayasthitimallan kuoltua hänen poikansa jakoivat vallan ja hallitsivat kollegiaalisesti, kunnes hänen viimeinen elossa oleva poikansa Jayajyotirmalla hallitsi yksinään vuosina 1408-1428. Tämän jälkeen valtaan nousi tämän poika Yakshamalla, joka hallitsi noin vuoteen 1482 asti. Hänen aikanaan nepalilaiset hyökkäsivät etelän tasangoille, mikä oli hyvin poikkeuksellista maan historiassa. Hänen aikanaan Malla-dynastian valta oli laajimmillaan, vaikka valtakunnan ulkoalueet toimivatkin puolittain itsenäisesti, ne kuitenkin tunnistivat kuninkaan johtajuuden.


title: Nepalin historia

text: Yakshamallan jälkeen valtakunta jakaantui vuonna 1482. Hänen kuusi poikaansa yrittivät ensin hallita valtakuntaa kollegiaalisesti, kuten heidän isoisänsä olivat aiemmin tehneet. Pojista Ratnamalla kapinoi ensimmäisenä tätä yhteishallintoa vastaan ja kaappasi itselleen vallan Kathmandussa vuonna 1484. Hän hallitsi siellä yksinään kuolemaansa asti vuoteen 1520. Veljeksistä vanhin, Rayamalla hallitsi Bhaktapuria muiden veljiensä kanssa kuolemaansa asti, minkä jälkeen valta siirtyi hänen jälkeläisilleen. Patan pysyi syrjäisenä ja sitä hallitsi paikallinen aatelisto, kunnes Sivasimhamalla, Ratnamallan perillinen valloitti alueen hallintaansa vuonna 1597. Hänen kuolemansa jälkeen Kathmandu ja Patan jaettiin hallittavaksi eri pojille, ja valtakunta jakaantui taas. Nepalin keskipiste jakaantui näin kolmeksi kilpailevaksi kuningaskunnaksi, joiden tukikohdat olivat suunnilleen Kathmandu, Patan ja Bhaktapur.


title: Nepalin historia

text: Kolmen pienen valtakunnan vaikutus laakson ulkopuolelle vaihteli ajan myötä. Kathmandu laajensi valtaansa pohjoiseen ja lounaaseen, Patan etelään ja Bhaktapur itään Dudh Kosi -joelle asti. Valtakunnat olivat keskenään varsin mutkikkaissa väleissä. Vaikka ne olivat toisiinsa läheisesti yhteydessä ja toisinaan solmivat seka-avioliittoja, heidän kahnauksensa minimaalisten alueellisten voittojen tai rituaalisten houkuttimien johdosta, johtivat toistuvasti sodankäyntiin.


title: Nepalin historia

text: Kolmen valtakunnan, tai myöhemmän Malla-kauden aika, kesti 1700 luvun puoliväliin asti. Tänä aikana Kathmandun laakson ainutlaatuinen kulttuuri kukoisti ja vanhat palatsirakennukset kaikissa kolmessa kaupungissa saivat suurimman osan nykyisestä muodostaan. Buddhalaisuus oli hallitseva uskonto ja kuninkaat toimivat dharman suojelijoina. Newari oli alueen hallitseva kieli.


title: Nepalin historia

text: Nepalin eteläpuolella sijainneen Delhin sulttaanikunnan kukistumisen jälkeen mogulivaltakunta alkoi hallita Intiaa 1500-luvulta lähtien. Mogulit eivät koskaan hallinneet Nepalia, mutta heidän valtakuntansa vaikutti epäsuorasti Nepalin elämään. Mogulivallan laajetessa monet pohjoisintialaiset ruhtinaat löysivät turvapaikan pohjoisilta kukkuloilta. Monet pienet ruhtinaskunnat läntisessä Nepalissa olivat moguleita paenneiden sotureiden perustamia, heidän mukanaan levisi khasin kieli ja kulttuuri. Heidän mukanaan tuli myös mogulien sotilasteknologia, mukaan lukien tuliaseet ja tykit, sekä hallintotavat jotka perustuivat myönnettyihin maanhallintaoikeuksiin vastineeksi sotilaspalveluksesta. Mogulivallan vaikutus näkyy myös persian kielisen terminologian käytössä hallinnollisissa toimissa.


title: Nepalin historia

text: Kiinan Qing-dynastia kasvatti valtaansa Tiibetissä 1720-luvulla. Qing-dynastian sotilasretkikunta valloitti Lhasan ja alisti dalai laman valvontansa alle. Nepalin kolmen kuningaskunnan edustajat toivat Kiinan keisarille tervehdyksen, minkä jälkeen Qing-dynastia katsoi Nepalin olevan syrjäinen osa valtakuntaansa. Tätä käsitystä ei ole koskaan jaettu Nepalissa. Nepalin etelä- ja pohjoispuolilla olevien suurten valtakuntien laajentuminen teki Nepalin perinteisestä keskuksesta huomattavan heikon. Kolme valtakuntaa elivät eristynyttä ja itsenäistä, sekä toisinaan riitaista elämää vuorten eristämässä laaksossa. Samalla ympärillä olevat valtakunnat muuttuivat suuremmiksi ja keskitetyiksi.


title: Nepalin historia

text: Kolmen kuningakunnan etelä- ja länsipuolella sijaitsi pieniä ruhtinaskuntia, joita hallitsivat sotilasdynastiat. Etelässä hallitsi rajputien dynastia. Lännessä, Gandakijoen ympärillä oli vallassa Chaubisiksi kutsuttu löyhä liittovaltio, johon kuuluivat Palpan ja Makwanpurin alueet. Vielä lännempänä Karnalijoen ympärillä oli Baisiksi kutsuttu erillinen valtioliitto. Pienten valtioiden välillä oli toistuvasti konflikteja, joihin sekaantuivat myös Kathmandun laakson kolme kuningaskuntaa. Pienet valtiot käyttivät resurssejaan lähes anarkistiseen selviytymistaisteluun. Himalajan alueen erillisestä kulttuurista oltiin tietoisia, mutta heillä ei ollut mitään todellista käsitettä Nepalista kansakuntana.


title: Nepalin historia

text: Myöhäisellä malla-kaudella maassa vierailivat myös ensimmäiset eurooppalaiset. Portugalilaiset lähetyssaarnaajat Johannes Cabral ja Stephen Cacella vierailivat Lhasassa vuonna 1628, minkä jälkeen Cabral matkusti Nepaliin. Merkittävämää Nepalin kannalta kuitenkin oli, että 1700-luvulla brittivalta kasvoi Intiassa, etenkin Nepalin kaakkoispuolella sijainnessa Bengalissa. Vuoteen 1764 mennessä  Brittiläinen Itä-Intian kauppakomppania hallitsi Bengalia, mikä oli tuolloin yksi Aasian vauraimpia alueita. Kauppakomppania selvitti mahdollisuuksia laajentaa kauppaansa ja omaa päätösvaltaansa Nepaliin, Bhutaniin ja Tiibetiin. Nepalia heikensi erityisesti se, että britit saattaisivat käyttää keskenään riitaisia Nepalin kuningaskuntia toisiaan vastaan, mikä mahdollistaisi brittivallan kasvun Himalajan alueella.


title: Nepalin historia

text: Siinä missä pienet kuningaskunnat kamppailivat myöhemmällä malla-kaudella keskenään Kathmandun laaksossa, eli Länsi-Nepalissa sijaitseva Gorkhan kuningaskunta erillään Kathmandun laakson tapahtumista. Gorkhan kuningaskunnan perusti vuonna 1559 Dravya Shah, alueelle jossa asui magari-kansaa. Legendat ovat jäljittäneet Gorkhan alkuperän Rajpuntanan alueelle, nykyiseen Intiaan, mistä soturiprinssit lähtivät 1400-luvulla. Gorkha jäi pois kahdesta Länsi-Nepalin hallitsevasta valtioliittoumasta, eikä valtakunnan laajentumista tapahtunut ennen kuin 1600-luvulla hallinneen Rama Shahin valtakaudella, jolloin valtakunta laajeni hieman joka suuntiin. 1600-luvulla ja 1700-luvun alussa Gorkha jatkoi hidasta laajentumistaan ja se sekaantui yhä useammin Kathmandun laakson kolmen kuningaskunnan kiistoihin liittoutumalla jonkun kanssa. Gorkhakuningas Nar Bhupal Shah yritti laajentaa alueitaan Kathmandun laakson pohjoispuolelle Nuwakotin alueelle, mutta epäonnistui.


title: Nepalin historia

text: Yhdeksi Nepalin historian merkittävimmistä henkilöistä nousi Gorkhan kuningaskuntaa vuosina 1743-1775 hallinnut Prithvi Narayan Shah. Hänen tavoitteenaan oli yhdistää koko Kathmandun laakso ja luoda alueesta yksi valtio. Ennen suunnitelmien toteuttamista hän matkusti Varanasiin etsimään taloudellista apua ja ostamaan aseita, saaden näin myös näkemyksen erityisesti Brittiläisen Itä-Intian kauppakomppanian asemasta. Kun hän palasi Gorkhaan, hän koulutti joukkonsa käyttämään nykyaiaisempia aseita, joita hän oli onnistunut saamaan Intiasta. Hän myös järjesti liittoumia naapurivaltioiden kanssa tai huolehti näiden puolueettomuudesta. Prithvi Narayan Shahin johtamat joukot yrittivät aluksi tuloksetta alistaa laakson kuningaskunnat valtaansa piirittämällä laakson. Myös Brittiläinen Itä-Intian kauppakomppania lähetti 2400 miehen armeijan suojelemaan laakson perinteikkäitä kuninkaita, mutta britit joutuivat vetäytymään takaisin Intiaan sotilaiden kärsiessä malariasta, ja lopulta he onnistuivat vain viivyttämään gorkhajoukkoja.


title: Nepalin historia

text: Vuonna 1768 Gorkha-joukot tunketuivat Kathmanduun kun väki oli juhlimassa uskonnollista juhlaa ja valtasi kaupungin ilman taistelua. Tämän jälkeen gorkhat valtasivat Patanin ja Bhaktapurin, minkä jälkeen koko Kathmandun laakso oli gorkhien vallassa. Ensitöikseen kuninkaaksi julistautunut Prithvi Narayan Shah karkotti maasta kaikki ulkomaalaiset, mukaan lukien kauppiaat ja roomalaiskatoliset lähetyssaarnaajat.


title: Nepalin historia

text: Kathmandun laakson kolmen kuningaskunnan valloitus oli kuitenkin vasta alkua gorkhien vallan laajentumiselle Himalajan alueella. Tämän jälkeen Prithvi Narayan Shahin huomio kohdistui Chaubisin valtioihin Nepalin länsiosassa, sekä itään missä asui Kirata-kansaa. Gorkhat valtasivat Nepalin itäosat vuoteen 1773 mennessä, minkä jälkeen he tavoittelivat myös Sikkimiä hallintaansa. Sikkimin katsottiin kuuluvan Tiibetiin ja olevan siten osa Kiinaa. Tiibetistä tullut varoitus tästä ja Prithvi Narayan Shahin kuolema vuonna 1775 viivyttivät hyökkäystä Sikkimiin. Vuonna 1779 gorkhat aloittivat hyökkäyksen Sikkimin kuningaskuntaan. He kohtasivat kuitenkin vastarintaa vuoteen 1788 saakka, jolloin Sikkimin länsiosat saatiin valloitettua ja sen hallitsija joutui lähtemään maanpakoon Tiibetiin.


title: Nepalin historia

text: Lännessä gorkhavalta laajeni avioliittoalliansseilla Palpan alueen ruhtinaan kanssa, minkä johdosta he eivät puuttuneet asiaan gorkhien vallattua Tanahun, Lamjungin ja Kaskin alueet valtansa alle. Vuoteen 1790 mennessä gorkhavalta ulottui lännessä Shardajoelle asti.


title: Nepalin historia

text: Prithvi Narayan Shahia seurasi kuninkaana hänen poikansa Pratap Singh Shah vuonna 1775. Hänen valtakautensa jäi lyhyeksi, sillä hän kuoli vuonna 1777. Hän jätti jälkeensä valtatyhjiön, mikä jäi vuosikymmeniksi täyttämättä. Tämä heikensi huomattavasti nousevaa Nepalin valtiota. Pratap Singh Shahia seurasi kuninkaana hänen poikansa Rana Bahadur Shah. Tämä oli valtaan noustessaan alaikäinen, jolloin valtionhoitajana ja todellisena hallitsijana toimi hänen äitinsä, kuningatar Rajendralakshmi kuolemaansa asti vuoteen 1785. Tämän jälkeen valtionhoitajana toimi hänen setänsä Bahadur Shah, Prithvi Narayan Shahin toinen poika, vuoteen 1794 asti, minkä jälkeen Rana Bahadur Shah sai täysi-ikäiseksi tultuaan käyttää valtaansa itsenäisesti. Hänen lapsuutensa ylellisyydessä ja juonittelujen keskellä oli kuitenkin tehnyt hänestä kykenemättömän toimimaan sekä omassa elämässään että maan hallitsijana. Hänen suurimman rakkautensa kohde oli Maithili-Brahman -kastista oleva leski Kantavati. Hän teki kruununperijän heidän laittomasta pojastaan Girvan Yuddha Shahista. Rana Bahadur toimi niin järjenvastaisella tavalla, että maan johtavat kansalaiset vaativat häntä luopumaan vallasta. Rana Bahadur luopui vallasta puolitoistavuotiaan poikansa hyväksi ja muutti itse Varanasiin.


title: Nepalin historia

text: Alaikäisen kuninkaan sijasta valtaa käytti vuodesta 1799 lähtien Damodar Pande, joka oli maan "mukhtiyar", eli pääministeri. Hänellä oli täysi valta hallita ja päättää maan ulkosuhteista. Hänen toimensa olivat merkittävä ennakkotapaus, jotka vaikuttivat merkittävästi Nepalin tulevaan historiaan ja valtataisteluihin pääministerin ja kuninkaan välillä. Damodar Panden tärkein menettelytapa oli suojella nuorta kuningasta ja pitää hänen ennalta arvaamaton isänsä Varanasissa, ja peluuttaa eläkkeellä olevan kuninkaan vaimoja toisiaan vastaan. Hänen politiikkansa kuitenkin epäonnistui vuonna 1804. Entinen kuningas palasi ja otti haltuunsa mukhtiyarin paikan. Damodar Pande teloitettiin ja pääasiamieheksi "(kaji)" nimettiin Bhimsen Thapa.


title: Nepalin historia

text: Vuoden 1806 outojen tapahtumien jälkeen Bhimsen Thapa nousi entistä merkittävämpään asemaan maan johdossa. Entinen kuningas ja mukhtiyarina toiminut Rana Bahadur Shah riiteli tuomioistuimessa velipuolensa Sher Bahadurin kanssa, tämä otti miekkansa ja surmasi Rana Bahadurin ennen kuin hovimiehet ehtivät kaataa tämän. Bhimsen Thapa käytti tämän tilaisuuden hyväkseen ja kohosi pääministeriksi, ja kuningatar Tripurasundarista tuli sijaishallitsija. He toimivat yhteistyössä ja 93 heidän vastustajaansa otettiin hengiltä. Kuningas Girvan Yuddha Shah kuoli 19-vuotiaana vuonna 1816 ja häntä seurasi kuninkaana hänen alaikäinen poikansa Rajendra Bikram Shah, mikä merkitsi sitä että sijaishallitsijan valta säilyi.


title: Nepalin historia

text: Valtataisteluilla oli myös seurauksia sekä maan ulkoisiin että sisäisiin asioihin. Kaikki osapuolet pyrkivät tyydyttämään armeijan tarpeet ja välttivät sekaantumasta armeijan johtavien komentajien toimiin, jotta armeija voisi jatkaa valloituksiaan. Niin kauan kuin gorkhajoukot saivat valloitettua vuoriston valtioita valtaansa, maan politiikka oli tarpeeksi tehokasta. Yhtämittaiset hyökkäykset johtivat kuitenkin väistämättä siihen että nepalilaiset joutuivat tuhoisiin vastakkainasetteluihin kiinalaisten ja brittiläisten kanssa. Koska valtataistelu keskittyi siihen kuka pystyy hallitsemaan kuningasta, vallan jakamisessa tai virkamiesten nimittämisessä ei tapahtunut kehitystä. Maassa toimi vuodesta 1770 neuvoa-antava yleiskokous, jossa toimi tärkeiden gorkha-sukujen johtajat. Valtakunnan yleisestä tilasta johtuen sen kokoonpano hajosi eri ryhmittymiin, jotka kilpailivat pääsystä pääministerin tai valtionhoitajan puheille. Tänä aikana muutama johtava suku nousi merkittävimpään asemaan. Hallitsevien sukujen saavuttaessa valtaa, muiden sukujen jäsenet tai liittolaiset tapettiin, ajettiin maanpakoon tai syrjäytettiin. Vallitsevissa olosuhteissa ei juuri voinut tapahtua koordinoitua taloudellista kehitystä. Muiden maiden taholta Nepalin valtionhallintoon ei tullut vaikutusta.


title: Nepalin historia

text: Gorkha-valtio saavutti merkittäviä voittoja laajetessaan itään ja länteen, mutta se pyrki laajenemaan myös pohjoiseen kohti Tiibetiä. Nepalilla ja Tiibetillä oli erimielisyyttä Tiibetin vuoristoseutujen hallinnasta. 1780-luvulla Nepal vaati Tiibetiltä aluetta Lhasan ja Kathmandun väliseltä kauppareitiltä, mihin tiibetiläiset eivät suostuneet. Tämän johdosta Nepal sulki liikenneväylät Kathmandun ja Lhasan välillä. Vuonna 1788 nepalilaiset tunkeutuivat ryöstöretkelle Tiibetiin uhaten Shigatsessa olevaa Panchen Lamaa, mikä oli askel kohti Kiinan ja Nepalin välistä sotaa. Nepalilaiset saivat Tiibetiltä ja näin ollen Kiinan paikallisilta viranomaisilta vuosittaisen vakuusmaksun, mutta koska sopimusta ei kunnioitettu, nepalilaiset hyökkäsivät uudestaan vuonna 1791 ja ryöstivät Shigatsen munkkiluostarin. Nämä toimet saivat vihdoin Pekingissä olevan keisarin reagoimaan ja lähettämään armeijan Tiibetiin. Nepalilaiset tekivät kauppasopimuksen Brittiläisen Itä-Intian kauppakomppanian kanssa toivoen että britit tukisivat heitä, mutta britit eivät halunneet ärsyttää Kiinaa, missä oli suuret kaupankäynnin mahdollisuudet.


title: Nepalin historia

text: Kiinalaiset ajoivat nepalilaiset vuonna 1792 helposti pois Tiibetistä ja pakottivat heidät vetäytymään lähelle Kathmandua. Nepalilaisten oli pakko suostua nöyryyttävään sopimukseen, jolla vietiin nepalilaisten kaupankäyntietuoikeudet Tiibetissä. Nepal joutui alisteiseksi kiinan Qing-dynastialle ja joutui tunnustamaan kiinalaisten ylivallan alueella.


title: Nepalin historia

text: Koska laajenemismahdollisuuksia ei ollut pohjoiseen Kiinan hallitsemaan Tiibetiin, eikä etelään brittiläisten hallitsemaan Intiaan, gorkhat käänsivät tavoitteensa länteen. Nepalin länsipuolella nykyisen Intian osavaltion Uttarakhandin alueella sijaitsi Garhwalin kuningaskunta. Garhwal oli enimmäkseen vuoristoista seutua, mutta siellä sijaitsi Dehradunin rikas laakso. Garhwal oli aiemmin kokenut valloituksia afgaanien, Punjabin sikhien ja marathien taholta. Nepalilaiset pyrkivät valloittamaan Garhwalin jo 1700-luvun lopulla, mutta voimavarat oli suunnattu Tiibetiin ja valloitussuunnitelmia piti lykätä. Vuonna 1803 Garhwal tuhoutui maanjäristyksessä, jolloin nepalilaiset valloittivat gorkhakenraali Amar Singh Thapan johdolla jo valmiiksi tuhoutuneen maan. Nepalilaiset laajensivat vähitellen valtaansa yhä lännemmäs ja osti tai valloitti paikallisten ruhtinaiden suosion. Nepalilaisten vaikutus kasvoi aina Kangraan, nykyisen Himachal Pradeshin osavaltioon asti, jossa sijaitseva Kangran linnoitus oli alueen vahvin linnake. Nepalilaiset yrittivät piirittää linnoituksen 1809, mutta Punjabissa sijainneen Sikhivaltion hallitsija Ranjit Singh puuttui peliin ja Nepalin armeija ajettiin Sutlej-joen itäpuolelle.


title: Nepalin historia

text: Ennen 1800-luvun alkua Nepal ei juuri ollut ollut kosketuksissa Brittiläisen Itä-Intian kauppakomppanian hallinnoimien maiden kanssa, mutta Nepalin aggressiivisten laajentumispyrkimysten myötä vastakkainasettelu oli ennen pitkää väistämätöntä. Samaan aikaan kun Nepal yritti laajentaa vaikutusvaltaansa Punjabissa, myös brittiläiset pyrkivät laajentamaan hallinnoimaansa aluetta samalle seudulle.


title: Nepalin historia

text: Kun gorkha-armeijan valtaamien alueiden maanomistajat Palpan alueella ja Butwalissa valittivat kauppakomppanialle huonosta kohtelusta, kasvoivat jännitteet nepalilaisten ja brittien välillä. Brittiläisiä ärsytti myös se että Nepal esti kaupankäynnin vuoristossa. Molemmilla puolilla oli avointa vihamielisyyttä. Kun nepalilaisjoukot surmasivat 18 poliisia Butwalissa vuonna 1814, maiden välinen anglo-nepalilainen sota, tai gorkhasota, sai lopullisen alkusysäyksensä.


title: Nepalin historia

text: Gorkha-kenraalit olivat varsin vakuuttuneita sodankäyntikyvystään vuoristoisessa maastossa, ja gorkha-armeija oli Nepalin ainoa yhtenäinen voima maan sekasotkuisessa hallinnossa. Gorkha-armeija oli tunnettu kyvystään liikkua suhteellisen nopeasti vuoristoisessa maastossa, sekä vaikeiden olosuhteiden taistelutaidoista ja he myös tiesivät maansa olosuhteet brittiläisiä paremmin. Nepalilaisilla oli noin 16 000 sotilasta, jotka piti jakaa laajalle rintamalle, heillä oli kuitenkin takanaan logistiset edut ja armeijaa tukeva laaja työväestö. Ensimmäiset brittien sotaretket epäonnistuivat, sillä he eivät tunteneet vuoriston olosuhteita tarpeeksi hyvin ja hyökkäykset oli organisoitu huonosti.


title: Nepalin historia

text: Britit palasivat seuraavana vuonna 1815 35 000 miehen armeijan ja tykistön voimin. David Ochterlonyn johtama kauppakomppanian armeija eteni kohti Makwanpuria. Britit saivat tukea myös Sikkimin kuninkaalta, jonka sotilasjoukot kuluttivat nepalilaisten voimia idässä. Suuret taistelut ennen Makwanpuria vuonna 1816 kuluttivat suunnattomasti nepalilaisten voimavaroja. Nepalilaiset eivät lopulta kyenneet vastustamaan hyvin kouluttautunutta ja paremmin varustautunutta brittiarmeijaa vastaan. Sota brittejä vastaan koitui nepalilaisille lopulta katastrofiksi. Vuonna 1816 nepalilaiset joutuivat hyväksymään Sugaulin rauhansopimuksen, jonka mukaan nepalilaiset menettivät Sikkimin, Shardajoen länsipuoliset alueet Garhwalin ja Kumaonin ja suurimman osan Tarain alueen maistaan. Tarain alueen maat kauppakomppania palautti pian takaisin huomattuaan ne hankalaksi hallita. Nepalilaiset joutuivat myös hyväksymään brittiläisen virkamiehen Kathmandussa, mikä oli häiritsevää maan hallinnon toiminnalle sillä brittivirkamies edusti brittiläisten valloitusmenestystä Intian niemimaalla. Tämä osoittautui kuitenkin hallittavaksi, sillä Kathmandun hallitukset rajoittivat tiukasti virkamiehen liikkumista ja tämän tapaamia henkilöitä valvottiin. Nepalin valloitusretket päättyivät brittien kanssa solmittuun Sagaulin rauhaan ja samalla muodostuivat ne rajat, jotka Nepalin valtiolla nykyisin on.


title: Nepalin historia

text: Huolimatta sodan tappioista, Nepal säilytti poliittisen yhtenäisyytensä, vaikka maa oli ollut yhtenäinen vasta neljännesvuosisadan ajan. Maan keskushallinnon menestys perustui osittain sen kykyyn nimetä ja valvoa alueellisia hallintovirkamiehiä, jotka myös olivat korkeassa asemassa maan armeijassa. Toinen syy oli se että paikalliset johtajat pidettiin valloitetuilla alueilla tyytyväisinä, kun heidän sallittiin jatkaa hallintaansa Kathmandun löyhässä valvonnassa. Maan pääministeri Bhimsen Thapa pysyi vallassa sotatappioista huolimatta, läheistä yhteistyötä hän teki kuningatar Tripurasundarin kanssa. Häntä vastustava muiden johtavien sukujen muodostama oppositio pysyi kurissa armeijan tuella. Maan alaikäinen kuningas Rajendra Bikram Shah pidettiin eristyksissä, eikä hänellä ollut edes vapautta poistua palatsistaan ilman lupaa. Merkittäviin virkohin Bhimsen Thapa nimitti omia sukulaisiaan, hänen veljensä Ranbir Singh Thapa kontrolloi maan läntisiä alueita ja hänen veljenpoikansa Mathbar Sing Thapa itäisiä. Muiden merkittävien sukujen edustajat pidettiin ulkona vallasta. Armeijaa kehitettiin, mutta epäilevät britit vakuutettiin siitä että armeijaa ei ollut tarkoitus käyttää. Muuhun kansalliseen kehitykseen ei juuri käytetty voimavaroja.


title: Nepalin historia

text: Tasapaino maan hallinnossa alkoi muuttua kun kuningatar Tripurasundari kuoli vuonna 1832, jolloin Bhimsen Thapa menetti tärkeimmän tukijansa. Ja kun Pande-sukua tukeva kuningas Rajendra Bikram Shah tuli täysi-ikäiseksi, hän alkoi saada lisää vaikutusvaltaa. Vuonna 1833 brittivirkamiehenä Nepalissa aloitti Brian Houghton Hodgson, joka kampanjoi aggressiivisesti brittivaikutusvallan lisäämiseksi ja kaupankäyntimahdollisuuksien puolesta. Bhimsen Thapa vastusti häntä, jolloin myös Hodgson avusti avoimesti pääministerin vastustajia. Kuningas Rajendra ilmoitti vuonna 1837 hallitsevansa maata itsenäisesti. Tämä vähensi Bhimsen Thapan ja hänen sukulaistensa valtuuksia ja valtaa myönnettiin Pande-suvun edustajille. Pian tämän jälkeen vanhemman kuningattaren nuorin poika kuoli, ja Bhimsen Thapa vangittiin valheellisilla syytöksillä tämän myrkyttämisestä. Hänet vapautettiin oikeudenkäynnin jälkeen mutta pääministeriksi nimitetty Rana Jang Pande vangitutti hänet uudelleen. Rautaisella otteella aiemmin maata johtanut Bhimsen Thapa kuoli vankeudessa vuonna 1839 hänen tehtyään itsemurhan. Tämä tapahtumasarja myös merkitsi pitkän ajanjakson loppua, jossa pääministeri hallitsi Shah-dynastian kuninkaita.


title: Nepalin historia

text: Bhimsen Thapan kuolema ei kuitenkaan muuttanut maassa käytyä sisäpoliittista taistelua. Pandet irtisanottiin ja pääministerkisi nimitettiin Fateh Jung Shah, hänen hallintonsa ei myöskään kyennyt hallitsemaan kilpailua Panden ja Thapan klaanien välillä. Pandet esittivät että kuninkaan tulisi luopua kruunusta perillisensä hyväksi, kuningas taas turvautui vaimojensa neuvoihin. Painostuksen alla kuningas ilmoitti hallitsevansa maata vain kuningatar Rajya Lakshmidevin kautta ja käski alaisiaan tottelemaan häntä. Kuningatar etsi tukea oman poikansa valtaistuimelle saattamiseksi, ohi kuninkaan toisen vaimon pojan Surendran. Hän kutsui maanpakoon lähteneen ja armeijan luottamusta nauttineen Mathbar Singh Thapan takaisin. Tämä ryhtyi Kathmanduun saavuttuaan tutkimaan setänsä Bhimsen Thapan kuolemaa, ja joukko heidän Pande-vihollisiaan teloitettiin. Mathbar Singh nimitettiin pääministeriksi vuonna 1843. Hän ei kuitenkaan puuttunut hovijuonitteluihin, toisin kuin hänen edeltäjänsä. Vastoin kuningattaren tahtoa, hän tuki valtaistuimelle laillista perijää Surendraa. Vastoin kuningattaren tahtoa toimiminen koitui hänen kohtalokseen, Mathbar Singh Thapa salamurhattiin vuonna 1845, todennäköisesti kuningattaren käskystä. Todennäköisesti hänet salamurhasi hänen veljenpoikansa Jang Bahadur Kunwar, josta tuli myöhemmin merkittävä henkilö maan johdossa.


title: Nepalin historia

text: Mathbar Singh Thapan kuolemasta tuli yksi Nepalin historian merkittävimmistä käännekohdista. Maassa alkoi pääministerin diktatuurin aika vanhan ylhäisön vallan kustannuksella. Tapahtumat antoivat pitkän vakauden kauden Nepaliin, mutta poliittisen ja taloudellisen kehityksen kustannuksella.


title: Nepalin historia

text: Fateh Jung Shah nimitettiin uudelleen maan pääministeriksi Mathbar Singh Thapan murhan jälkeen. Suurempi valta oli kuitenkin Gagan Singhin käsissä, sillä hän oli kuningatar Rajya Lakshmidevin suosikki, ja hänellä oli johdettavanaan seitsemän armeijan rykmenttiä, kun pääministeri hallitsi kolmea. Kuningatar toivoi Gagan Singhin avustavan oman poikansa valtaistuimelle saattamiseksi. Kolmea armeijan rykmenttiä hallitsivat myös Jang Bahadur ja Abdiman Singh. Syyskuussa 1846 Gagan Singh salaperäisesti murhattiin. Raivoissaan tästä kuningatar käski Jang Bahaduria kokoamaan kaikki hallintovirkamiehet Hanuman Dhokan palatsiin oikeuden eteen. Tämä määräsi miehensä olemaan päästämättä ketään ulos palatsista ilman kuningattaren tai hänen itsensä lupaa. Kuningatar piti Pandeja syyllisinä Gagan Singhin murhaan, ja hän käski Abdiman Singhiä teloittamaan heidät. Tämä epäröi ja katsoi että määräyksen tulisi tulla kuningas Rajendralta, joka vain pyysi tutkimaan asiaa ja rankaisemaan syyllisiä.


title: Nepalin historia

text: Jännite palatsissa kasvoi ja väkijoukossa syntyi taistelu, jossa ihmiset puolin ja toisin pyrkivät surmaamaan toisen osapuolen henkilöitä miekat ja veitset aseinaan. Ainoa sotilasjohtaja, joka oli järjestäytynyt tilaisuuteen joukko-osastoineen oli Jang Bahadur. Abdiman Singh sai surmansa yrittäessään poistua ulos, mihin hänellä ei ollut lupaa, hänen yrittäessään tuoda omat joukkonsa paikalle. Jang Bahadurin joukot kukistivat taistelun ja monia heidän vastustajiaan tapettiin. Tilanteen rauhoituttua piha oli täynnä johtavan aatelin ja heidän tukijoidensa ruumiita. Tapettujen joukossa oli Abdiman Singhin lisäksi pääministeri Fateh Jung Shah, sekä Thapan ja Panden aatelissuvun jäsenet. Surmansa saaneita oli kaikkiaan noin 40.


title: Nepalin historia

text: Vuoden 1846 verilöylyn syistä ei ole koskaan päästy täyteen selvyyteen. On ollut aina epäilyttävää, että kuningas oli poissa taistelun alkaessa ja että Jang Bahadur oli ainoa sotilasjohtaja, joka oli valmiina toimintaan. Verilöylyn ainoa näennäinen hyötyjä oli Jang Bahadur, josta tuli ainoa sotilaallinen johtaja, jolla oli vahva asema maan pääkaupungissa. Hän julisti itsensä maan pääministeriksi ja surmasi monia häntä vastaan nousseita ylimyksiä. 6000 henkeä ajettiin maanpakoon Intiaan.


title: Nepalin historia

text: Kuningatar ei pitänyt Jang Bahadurin pääministeriydestä ja organisoi salaliiton merkittävän ylimystön kanssa tämän eliminoimiseksi. Salaliitto kavallettiin ja siihen osallistuneet teloitettiin. Kuningattarelta riistettiin hänen valtaoikeutensa ja hänet ajettiin maanpakoon Varanasiin yhdessä kuningas Rajendran kanssa. Kuningas yritti vielä paluuta valtaistuimelle, mutta Jang Bahadur korotti valtaistuimelle Surendran. Rajendra vangittiin ja hän vietti loppuelämänsä kotiarestissa.


title: Nepalin historia

text: Vuoteen 1850 mennessä Jang Bahadur oli eliminoinut tai pelottanut kaikki merkittävät kilpailijansa pois pelistä, asettanut valtaistuimelle oman ehdokkaansa ja nimittänyt tärkeisiin virkoihin veljiänsä ja tukijoitansa, ja huolehtinut siitä että pääministeri teki merkittävimmät hallinnolliset päätökset.


title: Nepalin historia

text: Jang Bahadur pyrki maan ulkopoliittisena johtajana luomaan hyvät suhteet Iso-Britanniaan. Hän ymmärsi että eurooppalaisten ylivallan tunnustaminen ja yhteistyö brittien kanssa oli paras tapa taata Nepalin itsenäisyys.


title: Nepalin historia

text: Jang Bahadurin toimesta maassa supistettiin kuninkaan valtaa. Kunigas eristettiin palatsiinsa, jota pääministerin edustajat vartioivat. Kuningas ei saanut tavata lähipiirinsä ulkopuolelta ketään ilman pääministerin lupaa. Pääministerin valta vahvistettiin kuninkaan vuonna 1856 antamalla säädöksellä, jossa pääministeri sai täydet valtuudet maan sisäisessä hallinnossa ja ulkomaansuhteiden hoidossa. Pääministerin virasta tehtiin perinnöllinen, mikä teki Kunwarin suvusta todellista valtaa pitävän dynastian. Shah-dynastian kuninkaan rooli jäi edustukselliseksi ja hän toimi kansakunnan keulakuvana.


title: Nepalin historia

text: Jang Bahadur vahvisti perheensä asemaa avioliittojärjestelyillä. Hänen vanhin poikansa nai kuningas Surendran vanhimman tyttären, toiseksi vanhin poika nai kuninkaan toiseksi vanhimman tyttären. Surendran poika, kruununprinssi Trilokya taas nai kaksi Jang Bahadurin tytärtä. Jang Bahadurin tyttären ja Trilokyan poika Prithvi nousi maan kuninkaaksi vuonna 1881.


title: Nepalin historia

text: Ulkopolitiikassa Jang Bahadur käytti hyväkseen Kiinassa puhjennutta Qing-dynastiaa heikentänyttä Taiping-kapinaa 1850-luvulla. Nepal oli ollut alisteinen Kiinan suhteen 1700-luvun lopulta lähtien. Nepalin joukot ylittivät rajan ja maiden välisen Nepalin-Tiibetin sodan taistelut kestivät noin vuoden, kunnes Kiina suostui neuvottelemaan uuden sopimuksen, jossa nepalilaiset saivan kaupankäyntioikeuksia Tiibetissä, asumisoikeuden Lhasassa ja Tiibet pakotettiin maksamaan vuosittainen 10 000 rupian maksu Nepalille. Nepal luopui vastineeksi alueellisista voitoistaan ja suostui tunnustamaan Kiinan ylivallan alueella.


title: Nepalin historia

text: Samoihin aikoihin Taiping-kapinan kanssa, puhkesi Nepalin eteläpuolella Pohjois-Intiassa sepoy-kapina vuonna 1857, missä joukko intialaissotilaita eli sepoyta vastusti Brittiläisen Itä-Intian kauppakomppanian valta-asemaa. Monet Bengalin kaupungit joutuivat kapinallisten valtaan. Jang Bahadur liittoutui brittiläisten kanssa ja heti Nepalin-Tiibetin sodan päätyttyä Nepal lähetti 9000 sotilasta Pohjois-Intiaan avustamaan brittejä kapinan kukistamisessa. Kapinan kukistuttua Brittiläisen Intian hallinto siirrettiin kauppakomppanialta suoraan Iso-Britannian hallituksen alaisuuteen. Britit palkitsivat Nepalin uskollisuuden luovuttamalla Nepalille takaisin Terain alueen länsiosat, jotka oli luovutettu vuoden 1816 rauhansopimuksessa. Nepalista muodostui myös tärkeä sotilaiden rekrytointimaa Britannian armeijalle.


title: Nepalin historia

text: Jang Bahadur toimi Nepalin rajatonta valtaa käyttävänä pääministerinä aina vuoteen 1877 asti. Siinä missä intialaiset ruhtinaat toimivat brittien alaisuudessa, muodostivat nepalilaiset itsenäisen, mutta muusta maailmasta eristäytyneen kansan. Kuningas myönsi vuonna 1858 Jang Bahadurille arvonimen Rana, joka oli rajputien käyttämä sotamenestystä saavuttaneiden henkilöiden arvonimi. Rana-nimeä käyttivät myös kaikki Jang Bahadurista polveutuneet myöhemmät pääministerit, mistä johtuen tätä Nepalin historian aikakautta on myös kutsuttu samalla termillä.


title: Nepalin historia

text: Jang Bahadur Ranan kuoltua vuonna 1877, hänen vanhin elossa oleva veljensä Ranodip Singh Kunwar astui pääministerin virkaan. Hän oli lapseton, ja hänen valtaannousunsa jälkeen jatkuivat maan johdossa usein nähdyt erilaiset salajuonet ja vehkeilyt Jang Bahadurin poikien ja velkenpoikien välillä. Juonet saivat vielä uusia käänteitä kun kuningas Surenda kuoli vuonna 1881, minkä jälkeen kuninkaaksi nousi Surendran pojanpoika ja Jang Bahadurin tyttärenpoika Prithvi Bir Bikram Shah. Hän oli kuninkaaksi tullessaan vielä alaikäinen.


title: Nepalin historia

text: Lopulta pääministeri Ranodip Singh murhattiin ja pääministeriksi tuli Jang Bahadurin nuorin veli Bir Shamser. Hänen valtakaudellaan maassa tehtiin joitakin uudistuksia, kuten vesijohtolinjan rakennus Kathmanduun ja englannin kielen opetuksen aloittaminen. Hänen seuraajansa Dev Shamserin kolmen kuukauden toimikaudella vuonna 1901 uudistukset olivat liian radikaaleja, sillä hän vapautti naisorjat, perusti kouluverkoston ja aloitti ensimmäisen nepalin kielisen sanomalehden. Hänen veljiensä muodostama koalitio pakotti hänet eroamaan ja siirtymään eläkkeelle Intiaan.


title: Nepalin historia

text: Valtaan noussut pääministeri Chandra Shamsher yritti ratkaista perhesuhteiden aiheuttamat valtataistelut selkeyttämällä vallanperimystä, jakamalla suvun eri luokkiin perustuen siihen minkä vaimon jälkeläinen henkilö sattui olemaan. Tämä järjestelmä synnytti kuitenkin myöhemmin diktatuurin sisäisen opposition.


title: Nepalin historia

text: Chandra Shamsherin hallintokaudella 1901-1929 Rana-hallinto teki kuitenkin joitakin merkittäviä uudistuksia. Maassa perustettiin kouluja, ja taloudellista kehitystä yritettiin vaikuttaa vesivoimaa kehittämällä ja tuotantolaitoksia rakentamalla. Leskenpoltto eli sati kiellettiin vuonna 1920 ja orjuus poistettiin vuonna 1929. Rana-diktatuurin aikana kehitys oli kuitenkin olematonta. Rana-hallinto pyrki eristämään maan ulkomaisilta vaikutteilta, eivätkä Intiassa tapahtuneet muutokset edenneet Nepaliin. Lähes kaikki nepalilaiset olivat lukutaidottomia ja täysin tietämättömiä maansa ulkopuolisista tapahtumista. Kansanterveys oli monilla alueilla samalla tasolla kuin keskiajalla. Rana-diktatuuri perustui vahvasti armeijaan, ja diktatuuria tukeneeseen Iso-Britanniaan. Nepalin armeija tarjosi kansalaisille ainoan mahdollisuuden nähdä ulkomaailmaa. Ensimmäisen maailmansodan aikana Nepal lainasi 16 000 sotilasta ja 26 000 siviiliä, jotka toimivat osana Brittiläisen Intian rykmenttiä. Korvaukseksi tästä Iso-Britannian hallitus maksoi vuodesta 1919 lähtien miljoonan intian rupian vuosittaisen maksun. Vuonna 1923 britit vahvistivat Nepalin itsenäisyyden ja sen erityissuhteen Brittiläiseen Intiaan. Niin kauan kuin Brittiläinen Intia pysyi vakaasti brittivallassa, Rana-hallinto pystyi eristämään maan ulkomaailmasta armeijan avulla.